Penghawa Dingin Punca Anak Kerap Tak Sihat, Ibu Bapa Kena Peka!

Rumah adalah tempat anda berehat dan menghabiskan masa lapang. Ia adalah salah satu ruang yang menyebabkan anda berasa selesa. Oleh itu, ia mestilah bersih dan bebas daripada sebarang pencemaran termasuklah habuk. Kebanyakan orang tidak mengetahui mengenai kepentingan kualiti udara dan kesan kepada keseluruhan kesihatan.
Bahaya jika anda tidak menyenggara unit penyaman udara anda dengan baik. Lebih-lebih lagi dengan cuaca beriklim tropika seperti Malaysia. Kewujudan penyaman udara boleh mengawal suhu di tempat kerja dan juga rumah. Namun, jika tidak disenggara dengan baik, ia juga boleh memudaratkan kesihatan.

Baca juga: 7 Tanda Anak Belum Terjebak Dengan Ketagihan Gajet, Periksa Sebelum Terlambat

PENGHAWA DINGIN PUNCA ANAK KERAP TAK SIHAT

Sistem penapis pada unit penyejuk anda berperanan penting dalam menjaga keadaan suhu yang selesa dan sihat di dalam rumah atau bilik. Sekiranya penapis aircond rosak atau kotor, berhati-hatilah dengan bahaya penghawa dingin yang boleh mengundang tahap kesihatan yang buruk kepada keluarga.

Terkejut besar masa dapat tahu dari kawan saya yang ada pesakit cilik baru berusia setahun tapi kerap sangat demam, selesema dan berhingus.
Paling mengejutkan rupa-rupanya bila diperiksa, jangkitan itu melarat sampaikan gegendang telinga budak itu dah pecah dan boleh nampak nanah kuning mengalir keluar!
Kawan saya itu bertugas sebagai doktor dekat bahagian Telinga, Hidung dan Tekak (ENT). Katanya selalu jugaklah dia jumpa kes begini sebenarnya. Masalah jangkitan pada salur pernafasan dan telinga ini biasa berlaku pada bayi dan kanak kanak yang selalu terdedah pada penghawa dingin.

Pasang aircond terlalu sejuk pun boleh jadi punca batuk selesema tapi yang lebih membahayakan bila aircond itu jarang diselenggara. Kita ingatkan udara sejuk itu bersih dah ditapis, padahal aircond itu sebenarnya penuh dengan habuk dan hama.
Habis berterbangan dalam rumah kemudian masuk dan melekat dekat saluran pernafasan anak-anak. Itu yang budak-budak senang sangat jatuh sakit walaupun sekarang ini asyik berkurung dalam rumah.

Kita pun tak senang duduk bila lihat dia orang tak aktif, terbaring sahaja nampak tak bermaya. Kawan saya itu pesan bila guna penghawa dingin itu berpada-padalah.
Mesti servis ikut waktu yang sepatutnya. Usah pandang remeh benda ini sebab ia boleh beri kesan besar pada kesihatan bayi dan kanak-kanak kat rumah kita. Tolong sampaikan pesanan ini pada mak ayah yang lain jugak ya. Mudah-mudahan keluarga kita semua sihat belaka dan jauh dari penyakit.
Sumber: Facebook Ahmad Luqman Bukhari


Penghidap Kolestrol Tinggi? Ini Diet Mujarab Untuk Anda Kurangkan Kolestrol Dengan Pantas

Diet pemakanan sememangnya penting bagi mereka yang mempunyai masalah kolestrol tinggi. Ini kerana pengambilan makanan yang dapat menjaga tahap keseimbangan kolesterol boleh membantu mencegah masalah kesihatan seperti sakit jantung.
Terdapat dua jenis kolestrol iaitu kolestrol baik dan jahat. Kedua-dua mempunyai fungsi tersendiri dan untuk anda pesakit tinggi kolestrol, berikut merupakan diet yang boleh dicuba seperti perkongsian Dietition Maria Ulfah di laman Facebooknya.

Baca juga: Senarai Jenis Makanan Untuk Elak Masalah Hati, Kena Amalkan!
PENGHIDAP KOLESTROL TINGGI? INI DIET MUJARAB UNTUK ANDA

1. Kolestrol pada asalnya tidaklah sejahat yang difikirkan. Kalau nak tahu badan kita sendiri sebenarnya menghasilkan kolestrol. Organ yang bertanggungjawab dalam penghasilan kolestrol ialah hati (liver)

2. Antara fungsi kolestrol adalah digunakan dalam penghasilan hormon, penghasilan vitamin D dan untuk mengekalkan kestabilan sel membrane.
3. Ada 2 jenis kolestrol yang biasa kita jumpa iaitu kolestrol jahat (Low Density Lipoprotein-LDL) dan kolestrol baik (High Density Lipoprotein-HDL)

4. Semakin tinggi kolestrol LDL maksudnya semakin banyak kolestrol yang boleh berkumpul dan melekat pada dinding salur darah.
– Ini antara ikan ‘melayu’ yang juga kaya dengan lemak baik selain salmon. Ada ikan siakap kembung tenggiri dan tuna. Saranan pengambilan ikan 2x seminggu ya.

5. Pengumpulan kolesterol yang berlebihan lama kelamaan membuatkan salur darah tersumbat yang boleh menyebabkan serangan jantung atau strok.
6. Kajian mendapati makanan tinggi lemak tepu dan lemak trans boleh meningkatkan paras kolestrol LDL dalam badan.
– Walaupun minyak di atas kaya dengan lemak baik, kuantiti masih kena jaga sebab 1 sudu minyak masih 45kcal. Sebaiknya sekali hidangan/makan gunakan minyak dalam 2-3 sudu teh minyak dah memadai. Kekacang 6-12biji sekali makan pun dah ok.

7. Oleh itu penting untuk kita kenal sumber makanan tinggi lemak tepu dan lemak trans. Cuba elakkan atau kurangkan kekerapan dalam diet seharian.
Antaranya minyak sapi, majerin dan gantikan lemak tepu/lemak trans dengan lemak baik yang boleh meningkatkan kolestrol baik (HDL). Contohnya ikan sardin, tuna, kekacang badam, atau minyak zaitun.
Selain lemak tepu dan lemak trans, makanan tinggi gula dan karbohidrat ringkas juga menyumbang kepada peningkatan kolestrol. Contoh seperti chocojar, pavlova cookies atau air boba. Jadi kena hati-hati ok!
Sumber: Facebook Dietition Maria Ulfah


Anak Akan Kurang Menangis & Mengamuk Kalau Papa Luangkan Lebih Masa Untuk Mereka

“Yeayy Papa dah balik, yeayy! Papa, Papa!”
Inilah sorakan yang biasa anda dengar daripada anak-anak kecil apabila ayah mereka pulang dari tempat kerja. Seronok rasanya bila dirindui oleh anak-anak. Namun dalam masa yang sama, keletihan dari tempat kerja juga mungkin masih belum hilang.

Mahu tak mahu, Papa tetap meluangkan masa dengan anak-anak. Sekurang-kurangnya membalas pelukan dan bertanyakan aktiviti mereka di sekolah dan di rumah hari ini. Sekali dilayan, macam-macamlah cerita mereka yang keluar. Papa pun tersenyum saja sambil khusyuk mendengar.
Mungkin dalam sesetengah keluarga, seorang ayah agak ‘jauh’ dengan anak-anak dek kerana kesibukan kerja. Bila ada di rumah pula, tak mahu diganggu atas alasan mahu berehat. Realitinya, ia bukanlah sesuatu yang pelik dan masih berlaku dalam masyarakat kita.

Tahukah anda, hubungan serta penglibatan ayah dengan anak-anak boleh membawa kesan yang luarbiasa kepada psikologi, minda, serta emosi si kecil sejak usia bayi lagi.

5 Perkara Luarbiasa Yang Akan Berlaku Kalau Papa Luang Lebih Masa Dengan Anak
Wahai Papa, apabila anda meluangkan lebih masa dengan mereka, bersedialah untuk melihat 5 kesan luarbiasa ini:
1. Bayi Kurang Menangis
Faham-faham sajalah ada sesetengah bayi memang kerap menangis walaupun kita tak tahu puncanya. Lampin dah ditukar, susu dah diberi, perut dah disapu minyak, suasana bilik pun tak terlalu panas atau sejuk. Semuanya serba selesa! Jadi, memang pening bila bayi tetap menangis dan asyik merengek seolah-olah ada sesuatu yang tak kena.
Sebuah kajian tahun 2017 yang diterbitkan dalam Jurnal Child: Care, Health and Development mendapati bahawa apabila seorang ayah banyak terlibat dalam menjaga bayi dan menguruskan keperluan mereka seperti memberi susu, menukar lampin, memandikannya – ia akan membuat bayi anda kurang meragam!
Dalam penemuan tersebut, kebarangkalian untuk bayi anda mendapat colic atau sawan tangis adalah lebih rendah peratusannya apabila Papa kerap meluangkan masa dengan bayi. Alasannya, penglibatan seorang ayah untuk menguruskan bayi ini akan membuat ibu kurang stres dan lebih gembira – dan ini adalah faktor utama yang menjadikan bayi sentiasa tenang dan ceria.
Foto Kredit: positivr.fr
2. Berpotensi Menjadi Cerdik & Bijak
Sebuah kajian yang diterbitkan dalam Science Daily mendapati bahawa bayi berusia 2 tahun mencapai keputusan yang lebih baik dalam ujian kognitif hasil penglibatan aktif ayah mereka. Lebih banyak interaksi seorang ayah dengan anak, lebih baik hasil keputusan ujian tersebut.
Selain itu, pemerhatian selama 4 dekad yang diterbitkan oleh British Journal Evolution and Human Behaviour juga membuktikan bahawa anak-anak ini yang berusia 0 hingga 5 tahun memiliki IQ lebih tinggi berbanding anak-anak yang menerima kurang perhatian daripada bapa mereka.
Foto Kredit: steinhardt.nyu.edu
3. Anak Kurang Mengamuk / ‘Buat Perangai’
Mungkin dahulunya kita selalu menganggap ayah hanya memainkan peranan untuk menghukum atau memarahi anak apabila ibu-ibu tak dapat mengawal anak mereka lagi. Tapi sebenarnya hubungan ayah yang erat adalah kunci utama dalam membentuk peribadi serta tingkah laku anak-anak.
Menurut hasil pemerhatian sekumpulan pengkaji dari Universiti Oxford mendapati bahawa emotionally involved dads ini jarang memiliki anak yang bermasalah dalam usia remaja mereka.

4. Gembira & Ceria Sentiasa
Siapa tak gembira kalau dapat perhatian daripada orang yang kita sayang, kan? Begitu juga dengan anak-anak kita.
Kalau nak tahu, Belanda – iaitu salah satu negara yang mempunyai rakyat paling gembira di dunia – mempunyai ‘papa dag’ bermaksud ‘hari bersama ayah’. Tidak, ia bukan sehari dalam setahun dan ia bukanlah sambutan Hari Bapa. Sebaliknya, ia adalah sehari dalam seminggu yang biasa diluangkan oleh anak khusus bersama ayah mereka.
Bagi mereka, ia bukanlah sesuatu yang ‘pelik’ bagi seorang ayah untuk membawa anak ke sekolah, membawa anak untuk membeli barang keperluan rumah, bermain di taman, atau membuat apa-apa saja yang lebih selalu kita nampak dilakukan oleh seorang ibu bersama anak. Mungkin inilah salah satu rahsia kebahagiaan mereka!
Foto Kredit: mom.me
5. Sukses Di Masa Depan
Dengan penglibatan seorang ayah secara hands-on, dah tentu mereka lebih memahami anak mereka secara emosi dan psikologi.
Interaksi inilah yang memberi anak lebih keyakinan dan kekuatan untuk terus berjaya dalam hidup. Maka tak hairanlah anak-anak ini dapat membesar dengan kemahiran yang diperlukan untuk menjadi seorang yang sukses di masa depan, seperti yang telah terbukti dalam banyak kajian.

Jadi, Papa Kena Rajin Layan Anak-anak Ya!
Disebabkan pelbagai efek yang begitu signifikan ini, seorang ayah perlu terlibat dalam kehidupan anak mereka secara aktif sejak awal usia lagi.
Jangan jadikan kesibukan sebagai alasan lagi. Anak-anak pasti akan mendapat manfaatnya dalam setiap detik yang diluangkan bersama mereka.


Ramai Wanita Malaysia Belajar Tinggi, Tapi Tak Bekerja – Kajian

Kajian Peralihan Persekolahan ke Pasaran Pekerjaan oleh Khazanah Research Institute (KRI) mendapati golongan wanita adalah 15% lebih tinggi berbanding lelaki dalam segala peringkat pendidikan di Malaysia. Ironinya, kaum wanita mempunyai kadar penyertaan dalam tenaga kerja yang rendah dan kadar pengangguran tinggi berbanding golongan lelaki.
“Wanita merangkumi 70% kumpulan pelajar yang akan memasuki alam pekerjaan, namun penyertaan dalam tenaga kerja adalah rendah.

“Kajian turut mendapati golongan muda lelaki terus ketinggalan dalam penyertaan pendidikan manakala golongan wanita muda terus berdepan halangan dan diskriminasi pasaran pekerjaan,” kata kajian tersebut.
Foto Kredit: istockphotos.com

2.6 Juta Wanita Di Malaysia Tidak Bekerja
Berdasarkan sebuah artikel di Kapital.my, sebanyak 2.6 juta wanita di Malaysia dilaporkan tidak bekerja kerana faktor tanggungjawab kepada keluarga. Laporan Global Gender Gap 2017 yang diterbitkan oleh World Economic Forum memperlihatkan Malaysia berada di kedudukan 87 daripada 144 negara berdasarkan Economic Participation and Opportunity. Kedudukan ini menunjukkan jurang antara jantina di mana wanita Malaysia masih kurang melibatkan diri dalam ekonomi negara.

Laporan The State of Household 2018 : Different Realities yang diterbitkan oleh Khazanah Research Institute juga secara jelas dinyatakan bahawa wanita Malaysia yang berumur dalam lingkungan umur pekerjaan (working age) yang berkelulusan tinggi adalah lebih ramai berbanding jantina lelaki. Tetapi sebahagian besar wanita-wanita ini tidak berkerja.
Foto Kredit: someecards.com
Semakin Lama ‘Menganggur’, Semakin Sukar Memasuki Sistem Pekerjaan
“Semakin lama mereka berada di luar pasaran pekerjaan, semakin sukar dan melibatkan kos yang tinggi untuk membawa mereka kembali memasuki sistem pekerjaan,” kata kajian yang dilaporkan oleh Astro Awani tersebut.
Justeru kajian tersebut juga mencadangkan penambahbaikan program latihan kepada bukan sahaja graduan sebaliknya golongan yang tidak mempunyai pendidikan tinggi bagi melengkapkan mereka dengan kepakaran yang diperlukan industri.

Foto Kredit: freepik.com
Walaupun Peratusan Rendah, Penyertaan Wanita Di Alam Pekerjaan Tetap Mencatatkan Peningkatan
Realitinya, antara punca wanita kurang menyertai alam pekerjaan kerana tanggungjawab yang perlu dipikul oleh wanita dalam institusi keluarga. Di sinilah pentingnya fleksibiliti dalam masa bekerja dan tempat bekerja, terutamanya kemudahan tempat penjagaan kanak-kanak di pejabat yang sesuai.
Namun, walaupun statistik menunjukkan penyertaan wanita dalam bidang pekerjaan adalah rendah tetapi ia telah mencatatkan peningkatan berbanding tahun-tahun sebelum ini.
Yang pasti, sebahagian besar wanita yang ‘tidak bekerja’ ini bukanlah bersenang-lenang di rumah. Bahkan, keputusan itu tentunya dibuat setelah menimbang tara begitu banyak faktor demi keluarga kan?
*Sumber berita: Astro Awani, Kapital.my


Begini Penglihatan Bayi Anda Sejak Lahir Hingga 1 Tahun. Menakjubkan!

Pernahkah anda tertanya-tanya sebelum ini bagaimana bayi anda melihat sejak hari pertama dia dilahirkan? Sebenarnya, penglihatan bayi adalah berperingkat dan tidak sama seperti kita.
Seorang Pakar Bedah Mata dan Perunding Oftalmologi di Moorfield Eye Hospital, London,  Romesh Angunawela dengan kolaborasi  Clinic Compare telah memperlihatkan kita bagaimana seorang bayi melihat dari bulan ke bulan melalui sebuah animasi GIF di bawah.

Foto Kredit: brightside.com
Penglihatan Bayi Baru Lahir
Menurut BabyCenter, penglihatan bayi baru lahir adalah agar kabur di mana mereka hanya boleh mengecam sedikit cahaya, bentuk, dan pergerakan. Ketika ini juga, bayi belum belajar untuk memfokuskan kedua-dua belah matanya pada satu objek dan ketepatan penglihatannya hanyalah 20/400.

Dalam bulan pertamanya ini, bayi anda boleh memfokuskan sejauh kira-kira 20cm hingga 30 cm. Ini bermakna, mereka hanya dapat melihat wajah orang yang selalu mendukungnya. Jadi, jika anda melambai-lambai dari jauh, mereka sebenarnya tidak dapat melihat dan mengenal wajah anda!

Foto Kredit: unfpa.org
Penglihatan Bayi 1-2 Bulan
Dalam tempoh 1-2 bulan selepas kelahiran, bayi sedang mempelajari cara memfokus kedua-dua matanya. Kadangkala, ada bayi yang terlihat sedikit juling kerana mereka masih dalam proses cuba mengkoordinasikan fokus tersebut. Hal ini adalah normal melainkan ianya sangat kerap dan berlarutan.
Sekali-sekala, anda boleh meletakkan mainan di hadapan bayi supaya bayi boleh menjejaki objek bergerak dengan matanya. Kalau anda perasan, bayi menunjukkan lebih minat pada corak hitam dan putih kerana corak sebegini mempunyai kontras yang tinggi dan mudah untuk dibezakan.
Foto Kredit: naturelleshop.nl
Penglihatan Bayi 3-4 Bulan
Selepas tiga bulan, bayi boleh mula memfokus kepada wajah ibu bapa dengan baik. Bayi juga mula mengenal warna, tetapi mungkin masih sukar membezakan dua tona warna yang serupa.
Dalam tempoh ini juga, koordinasi otot pada wajah membolehkan bayi untuk memperlihatkan senyuman pertama kepada ibu bapa.
Foto Kredit: momtastic.com
Penglihatan Bayi 5-8 Bulan
Menurut Persatuan Optometri Amerika, bayi dapat menentukan jarak objek dengan lebih baik pada tempoh ini. Ini selari dengan kebolehannya untuk melihat secara 3 dimensi dan menjangkakan kedalaman objek. Bayi juga kebanyakannya mula merangkak sekitar usia 8 bulan, di mana kebolehan ini akan membantu mempertingkatkan lagi kemahiran tersebut. Maka, galakkan bayi merangkak dan jangan ‘skip’ proses ini ya.
Sungguhpun bayi belum mempunyai penglihatan sebaik orang dewasa, pada ketika ini mereka sudah boleh mengenal warna-warna di persekitaran mereka dengan agak baik.
Foto Kredit: babycenter.in
Penglihatan Bayi 9-12 Bulan
Dalam tempoh ini, bayi sudah mahir mengkoordinasikan mata dan tangan di mana mereka sudah bijak memegang dan mencapai objek.
Menjelang waktu ini juga, penglihatan bayi anda sudah setajam penglihatan orang dewasa. Malah, mereka sudah boleh melihat cebisan makanan atau objek kecil pada lantai. Oleh itu, anda perlu berhati-hati kerana mereka memang gemar ‘mengutip’ dan memasukkan objek ini ke dalam mulut!
Foto Kredit: quiltingboard.com
Menakjubkan, Bukan?
Itulah sedikit sebanyak perkembangan mata bayi anda sejak dilahirkan hingga 1 tahun. Dalam tempoh tersebut, memang terlalu banyak perkara yang dipelajari oleh seorang bayi.
Hebatnya ciptaan Tuhan!


“Ayah ni, semua tak boleh. Dia ingat aku budak kecil lagi ke. Susahnya nak faham ayah ni….”
Pernahkah satu ketika kita terfikir begitu? Sebagai anak, mungkin ada yang cepat terasa hati dengan ayah kerana secara semulajadinya mereka adalah seorang yang tegas, lebih banyak berdiam, dan jarang memujuk.

Namun, itu tidak bermakna mereka tidak peduli, jauh sekali tidak mempunyai perasaan sayang terhadap kita. Sebagai ketua keluarga, terlalu banyak pengorbanan mereka yang mungkin kita tidak sedari selama ini, termasuklah perasaannya.
Foto Kredit: canadianfamily.org

9 Perkara Seorang Ayah Tak Pernah Beritahu Kita
Berikut adalah beberapa perkara yang tak pernah ayah beritahu kita, walaupun mereka dalam keadaan susah sekalipun.

1. Ayah Tak Cukup Duit
Setiap bulan, mereka akan memikirkan keperluan rumah, keperluan dapur, anak-anak, isteri, dan akhir sekali barulah keperluan mereka.  Kita mungkin tak tahu, dalam poket ayah cuma ada RM10 sewaktu kita telefon minta wang semasa di universiti.
Bila awal bulan, memang seronok dapat gaji. Tapi bila ditolak-tolak kesemuanya, semua harapan untuk membeli apa saja kemahuan mereka terpaksa ditunda lagi. Hinggalah mereka melupakan terus hasrat tersebut sampai ke hari ini.

Foto Kredit: sbs.com
2. Ayah Kecewa Bila Tak Dapat Belikan Mainan Yang Kita Minta
Ayah mahu gembirakan kita. Kalau boleh, satu kedai mainan mahu diberikan kepada kita. Tapi tentulah ada masanya dia perlu mendidik kita.
Ada masanya pula, kewangan tak mengizinkan. Ayah rasa bersalah sangat bila tak dapat bawa balik mainan yang diminta oleh kita adik-beradik. Kalau dapat duit lebih, benda itulah yang pertama sekali ayah nak beli. Bukan barang lain.
3. Ayah Mahu Dekat Dengan Kita
Ayah mungkin nampak kekok apabila berbual dengan kita. Tapi sebenarnya mereka mahu hadir dalam hati kita. Kalau boleh, mereka mahu menghentikan masa supaya mereka dapat sentiasa ada dengan anak-anak dan melihat semua seperti apa yang dilihat oleh mata ibu – langkah pertama kita, perkataan pertama kita, dan berkongsi detik gembira dengan kita.
Foto Kredit : tazkirah.net
4. Ayah Dah Cuba Sehabis Baik Untuk Keluarga
Kita mungkin tak perasan, ayah buat ‘overtime’ sebab mahu cukupkan belanja rumah atau beli barang yang kita asyik sebutkan. Walaupun mereka sibuk bekerja, percayalah dalam hati mereka kerja tersebut adalah diniatkan untuk mencukupkan keperluan keluarga, termasuklah kita.
Tapi sebagai manusia, ayah juga pernah tersalah langkah. Mungkin ia menyebabkan kita berdendam, terutamanya kalau ada janji mereka yang tidak ditepati. Entah kenapa, kita rasa ayah tak boleh buat silap. Sedangkan, mereka dah cuba sedaya-upaya, tapi segala ketentuan bukanlah di tangan mereka. Kalau kita sedih, apatah lagi mereka.
5. Ayah Penat
Ayah penat. Kadang-kadang ayah sibuk ambil dan hantar anak ke sekolah sampai lupa makan tengahari. Ayah jamah saja apa yang sempat. Masalah ayah, kita tak jarang tanya. Sebab kalau tanya pun, mesti ayah kata tak ada. Lama-lama, kita pun lupa nak tanya lagi.
Bagaimana ayah dapat lakukan rutin ini setiap hari, itu rahsia dia. Dengan kudrat itulah ayah membesarkan kita hingga hari ini. Ya, hari ini. Walaupun kita dah kahwin dan berkeluarga, ayah masih tanya sama ada kita cukup makan pakai.
Foto Kredit: rd.com

6. Ayah Mahu Kita Jadi Lebih Baik Berbanding Dirinya
Bila dah dewasa dan bekerja, baru kita tahu tekanan itu datang dari mana. Tapi seingat kita, ayah selalu nampak tenang dan ayah tak pernah mengeluh. Ayah hebat.
Tapi, dia tak mahu kita jadi seperti mereka. Dia mahu kita jadi lebih baik berbanding dirinya.
7. Ayah Mahu Kita Boleh Hidup Tanpanya Suatu Hari Nanti
Apa yang ayah larang selama ini ada sebabnya yang tersendiri. Apa yang ayah suruh buat pun samalah juga. Pokok pangkalnya, dia mahu kita boleh berdikari. Mereka tahu kita perlu hidup tanpa mereka satu hari nanti.
Jadi, diharapkan ilmu dan didikan yang diberikan kepada kita dapat menjadikan kita berfikir. Mungkin kita tak faham pada waktu itu, tapi kita akan faham nanti. Apa yang kita nak kata, katalah. Ayah tak risau tanggapan kita walaupun ada masanya dia berkecil hati.
Sebenarnya, bukan dia tak peduli perasaan kita. Tapi ayah berpandangan jauh dan cuba menunaikan tanggungjawab mereka sebaik mungkin.
Foto Kredit : entrepreneur.com
8. Ayah Tak Menyesal Korbankan Semuanya Untuk Kita
Apabila ayah semakin tua, ayah lega tengok anak-anak berjaya. Tapi sebenarnya, yang kurang menyerlah pun, ayah sayang juga. Tak ada lebih, tak ada kurang. Kita saja yang menuduh ayah yang bukan-bukan.
Apa pun, ayah tak jemu mendoakan kita setiap hari untuk menampung kekurangan mereka terhadap kita. Ayah tak pernah menyesal berkorban untuk kita walaupun ada masanya kita tidak menjadi seperti apa yang mereka harapkan.
9. Ayah Sayangkan Kita
Tiada kata yang dapat menerangkan bagaimana ayah menyayangi kita. Mereka tak pandai menyusun ayat, mereka tak pandai meyakinkan kita melalui kata-kata. Hanya Tuhan yang mampu menilai semua pengorbanan ayah terhadap kita.
Foto Kredit: abcnews.com
Itulah Pengorbanan Ayah!
Kadang-kadang kita memang tak nampak semua perkara ini hinggalah kita dewasa.
Begitu banyak beban dan pengorbanan ayah tidak mungkin terucap dengan kata-kata kerana cintanya terhadap kita. Jadi, hargailah ayah kita walau apa pun sejarah kita dengan mereka.


7 Pengorbanan Isteri Yang Encik Suami Selalu Terlepas Pandang

“Lambat balik lagi nampaknya suami aku hari ni… Dahlah anak tak sihat hari ni, banyak betul urusan di rumah yang tergendala.”
Walaupun hidup serumah dan tidur sekatil, sebenarnya bukan semua yang dirasai oleh isteri dapat difahami oleh suami. Dalam diam, begitu banyak perjuangan dan pengorbanan seorang wanita bergelar isteri dihadapi dari hari ke hari. Mungkin rasa bersalah untuk meluahkannya, atau mungkin juga tidak mahu membebankan suami.

Berikut adalah antara pengorbanan isteri yang tidak wajar dipandang remeh oleh suami.
7 Pengorbanan Isteri Yang Suami Selalu Terlepas Pandang
1. Kesusahan Menempuh Alam Kehamilan
Masa mengandung sebenarnya adalah tempoh yang mencabar bagi wanita, tidak kiralah kandungan yang ke berapa pun untuknya. Setiap kehamilan itu berbeza dan ia boleh mengundang pelbagai jenis masalah kesihatan kepada isteri yang terpaksa ditanggung selama lebih 40 minggu.

Awal kehamilan, rasa tak selera, loya, mual, muntah-muntah, diikuti dengan sakit belakang, sukar tidur, dan bengkak kaki. Semua ini bukan saja menjejaskan kekuatan fizikal mereka, tetapi juga boleh menjejaskan emosi. Oleh itu, janganlah menganggap mereka mengada-ada, malas, atau ‘lembek’ jika mereka kelihatan tidak bermaya.

Dalam tempoh itu juga, ramai isteri yang pergi menjalani check-up bulanan seorang diri dengan alasan suami tak ada masa. Tak apalah kalau tak ada masa, tapi sekurang-kurangnya tunjukkanlah keprihatinan dan bertanyalah tentang keadaan kesihatan isteri dan bayi dengan lebih kerap.
Foto Kredit: 30secondmom.com
2. Sakit Bersalin & Melahirkan
Kesakitan bersalin adalah kesakitan yang begitu sukar digambarkan sampai ada yang sampai fobia dan takut untuk hamil lagi. Malah dalam sesetengah kes, mereka tergolong dalam kategori berisiko dan perlu menjarakkan kehamilan seterusnya. Tapi, ada suami yang buat endah tak endah dan tidak mengambil berat hal merancang kehamilan. Sudahnya, si isteri juga yang perlu menanggung kesakitan seorang diri.
Semasa berpantang juga, isteri terpaksa menggagahkan diri berjaga malam dan menjaga semua urusan bayi. Ada suami yang rasa susah bila terpaksa jaga isteri dalam tempoh ini. Nak senang cerita, isteri dihantar berpantang di rumah ibu ayah mereka. Bukan tak boleh, tapi dengan cara ini mungkin suami kurang memahami keperluan seorang isteri.
Foto Kredit: sinar.fm/
3. Menyusukan Anak
“Alah, apa susah. Selak baju, bagi bayi hisap. Kalau saya ada susu badan, saya pun boleh bagi.”
Mungkin begitulah tanggapan para suami yang tidak berfikir panjang. Sanggupkah mereka menyusukan bayi 2 jam sekali, menahan diri daripada makanan kesukaan, dan mengepam secara rutin setiap hari? Itupun belum masuk melakukan segala persediaan untuk menyimpan stok susu perahan. Kalau tak disiplin, susu badan boleh drop dan bengkak susu boleh terjadi.
Puting melecet? Jangan ceritalah. Rasa nak menangis setiap kali bayi menyusu.
Ibu menyusu juga sebenarnya tak pernah dapat tidur yang cukup setiap malam. Awalnya memang rasa susah sangat. Tapi bila dah lama-lama, rasa terbiasa. Sebagai suami, pernahkah anda menemani isteri yang bangun tengah malam seorang diri dan awal pagi?
Foto Kredit: preciouslittlesleep.com
4. Melakukan Hampir Semua Kerja Rumah
Daripada hal mengurus bayi hinggalah urusan makan minum suami, semua kerja ini tak pernah berhenti.
Tidak kiralah sama ada isteri seorang surirumah atau bekerja, mereka hanya mahu memberi layanan yang terbaik dan memastikan semua urusan dapat berjalan lancar. Semua ini dilakukan tanpa mengira masa dan ramai suami tidak menyedarinya. Bila rumah kemas, tak ada siapa berterima kasih padanya. Tapi, bila ada yang tak kena, mulalah kedengaran suara-suara.
Foto Kredit: greencleanphoenix.com
5. Mengorbankan ‘Me Time’
Susahnya nak dapat ‘me time’ walaupun 10 minit sehari. Isteri dah tak kenal apa itu hobi dan kenalan lama tak lagi dihubungi.
Semua masa dan tenaga kalau boleh mahu dicurahkan buat anak dan suami. Sekali-sekala, berilah peluang isteri pergi ke kedai atau shopping barang rumah sendiri. Itupun dah rasa macam dapat pergi bercuti!

6. Mendahulukan Kerjaya Suami
Bila anak sakit, isterilah yang selalu minta cuti dan jaga anak di rumah. Bila suami terpaksa berpindah ke tempat yang jauh, isterilah juga yang biasanya akan mengalah dan mengorbankan cita-cita demi mengikut suami.
Ramai isteri sanggup tinggalkan semuanya demi melihat suami mereka berjaya. Malah, ada yang sanggup menerima kecaman dan kritikan apabila menjadi surirumah sepenuh masa.
Foto Kredit: womansday.com
7. Merahsiakan Kesusahan Daripada Suami
Tak dinafikan semua wanita tidak mahu kelihatan ‘lemah’ di samping suami. Masing-masing tak mahu membebankan suami. Semuanya nak buat sendiri, hantar anak ke sekolah, uruskan makan minum, dan kalau boleh bil-bil pun mahu ditanggung dengan kudrat sendiri.
Di malam hari, mungkin ada yang menangis kerana terlalu letih atau terluka dengan sikap suami. Tapi demi anak-anak, isteri tetap akan bersabar dan berusaha lagi keesokan harinya, seolah-olah tiada apa yang berlaku.
Foto Kredit : huffingtonpost.de
Isteri Bukanlah Mahu Dilayan Seperti Puteri…
Apapun, percayalah bahawa semua kesusahan ini ada hikmahnya tersendiri. Sekalipun ia kurang dihargai oleh seorang suami, namun Tuhan kita sentiasa memerhati.
Bukan semua wanita mengharap layanan seperti seorang puteri. Tetapi dengan pelukan dan keprihatinan seorang suami yang menyantuni isteri, semua bebanan terasa ringan kembali.
Jangan lupa, isteri juga perlu cuba memahami suami dan memberi peluang kepada mereka untuk melibatkan diri. “Apa yang penting, kerjasama!”


Pengorbanan Seorang Ibu, Campak Anak Dari Motosikal Sebelum Dirempuh Lori Treler

Seorang ibu bertindak cepat dengan mencampak anak lelaki yang berusia empat tahun dari motosikal yang ditungganginya daripada menjadi mangsa kemalangan di Jalan Transyogi Cibubur, Bekasi, Indonesia.
Baca juga: ‘Tunggu Kahwin Dulu..’- Lelaki Ini Ditampar Gara-Gara Cium Dahi Ketika Majlis Bertunang

PENGORBANAN & KASIH SEORANG IBU, SEBAKNYA…
Gambar: Pengguna jalan raya melihat kenderaan yang mengalami kerosakan akibat kemalangan maut di Jalan Transyogi, Cibubur, Bekasi, Jawa Barat. -ANTARA
Menurut laporan CNN Indonesia, kanak-kanak itu dilaporkan selamat, manakala, ibu bapanya meninggal dunia di tempat kejadian selepas dirempuh lori tangki minyak.

Ketika kejadian, kanak-kanak tersebut diselamatkan oleh seorang pengawal keselamatan, Kunto, 36, yang melihat mangsa menangis berteriak bersebelahan ibu bapanya.

Katanya, ketika itu, kanak-kanak tersebut berada dalam keadaan serius dengan kecederaan di bahagian kepala.
“Saya lihat ramai mangsa di tempat kejadian dan menyelamatkan kanak-kanak tersebut terlebih dahulu.
“Darah dapat dihentikan daripada terus mengalir selepas bantuan kecemasan diberikan dan mangsa dibawa terus ke hospital bagi menerima rawatan lanjut,” katanya.
SEBUAH LORI TANGKI MINYAK MEREMPUH 2 KERETA & 10 MOTOSIKAL
Isnin lalu, sebuah lori tangki minyak merempuh dua kereta dan 10 motosikal sehingga menyebabkan 10 mangsa terkorban, lapor Utusan Malaysia.
Dalam pada itu, ahli keluarga mangsa, Rendra, 37, berkata, kanak-kanak itu terjatuh sejauh 10 meter selepas dicampak ibunya dari motosikal.
“Ibu mangsa berjaya menyelamatkan anaknya walaupun dia sendiri maut di tempat kejadian.
“Kanak-kanak itu kini berada dalam keadaan baik dan sudah aktif seperti biasa,” jelasnya.
Sumber: Utusan Malaysia / CNN Indonesia


Misi Pengumpulan Dana Untuk DoktorBudak.com. Laman Pertanyaan Kesihatan Kanak-Kanak Terbaik!

Pengumpulan Dana Untuk DoktorBudak.com

Kebanyakan ibu bapa muda masa kini melayari Internet untuk memperoleh ilmu pengetahuan mengenai kesihatan kanak-kanak. Laman web DoktorBudak.com (www.doktorbudak.com), adalah sebuah laman web tempatan yang dilancarkan lebih setahun yang lalu. Laman ini memperoleh trafik Internet yang kian meningkat serta menerima pelbagai pertayanan terutamanya daripada mereka yang baru sahaja menjadi ibu bapa. Laman doktorbudak.com secara rasmi dilancarkan pada 3 September 2014 yang lalu.

Dalam tiga minggu yang pertama, laman web tersebut menerima 50,000 pelawat dan mengumpul sebanyak 2,000 peminat menerusi Facebook serta 675 pengikut Twitter. Bulan lepas, laman web ini telah dilayari sebanyak 230,000 kali, peminat Facebook pula mencecah 13,000 dan pengikut Twitter telah melebihi 2,000.
“Pasukan pakar kanak-kanak kami menjawab sebanyak 20 soalan setiap minggu, selain daripada itu mereka juga menulis artikel untuk doktorbudak.com pada masa lapang” kata pengasas laman web Dr. Zahilah Zulkifli.

Selain daripada artikel-artikel tentang isu kesihatan kanak-kanak, laman ini juga merupakan sebuah medium yang mengajar tentang pengetahuan penjagaan kanak-kanak. “Kami ingin membina sebuah koleksi artikel sebagai rujukan kepada ibu bapa sekalian; membekakan ilmu untuk membetulkan ketidakpastian dan salah faham serta membantu mereka membuat keputusan tentang kesihatan anak-anak mereka” Dr Zahilah menambah.

Walau bagaimanapun, penyelenggaraan sebuah laman web yang popular dan berkembang pesat seperti doktorbudak.com bukanlah percuma. Pada bulan ini, doktorbudak.com akan menjalankan kempen penjanaan dana dengan bantuan Printit – sebuah aplikasi mudah alih yang membolehkan anda mencetak foto melalui telefon pintar anda. Kempen ini akan berterusan selama 6 minggu.

Matlamat kempen tersebut adalah untuk mengumpul dana sebanyak RM10,000 untuk membiayai kos termasuk web hosting, bandwidth, penyelenggaraan dan naik taraf yang berterusan bagi laman web dan sistem serta pemasaran untuk memperkenalkan doktorbudak.com kepada lebih ramai ibu bapa. Secara tidak langsung, dapat membantu menyelesaikan lebih banyak masalah.
“Kami berharap dapat meringankan beban penyelenggaraan infrastruktur doktorbudak.com dan membolehkan pengasas Dr. Zahilah and Dr. Foo Chee Hoe memberikan tumpuan sepenuhnya dalam menghasilkan kandungan artikel yang lebih berguna kepada ibu bapa sekalian” kata Jason Gan dari Printit.
Dr. Zahilah and Dr. Foo adalah penulis blog yang berdedikasi sejak dari zaman sekolah lagi. Mereka memulakan doktorbudak.com dibawah Persatuan Advokasi Kesihatan Kanak-kanak Malaysia dan sehingga kini telah berjaya mengumpul seramai 31 pakar kanak-kanak yang bersama-sama membantu dalam memperkayakan doktorbudak.com.
“Pada peringkat awal pembinaan doktorbudak.com, kami bergantung kepada kemudahan percuma Internet yang sedia ada dan pengetahuan reka bentuk web kami yang terhad sahaja” kata Dr. Foo. “Bagi memastikan laman ini kekal dan mudah diakses oleh pembaca kami, peningkatan yang berterusan amat diperlukan. Disebabkan kita tidak mempunyai persediaan yang secukupnya bagi kos penaikkan taraf laman web ini, kami merasa bernasib baik kerana ada penaja yang membolehkan kami berbuat demikian.”

Bagaimana anda boleh membantu?

Muat turun aplikasi Printit secara percuma ke dalam telefon pintar anda. Anda boleh mula menghasilkan poskad dengan gambar anda sendiri menerusi telefon pintar anda. Bayangkan kegembiraan orang tersayang apabila menerima poskad anda itu. Mereka juga boleh membuat dekorasi dalam rumah samada di dinding, peti sejuk atau mana-mana saja.
Gan berkata, Printit telah merekabentuk Pakej Poskad DoktorBudak edisi terhad untuk kempen ini. 100% keuntungan daripada penjualan Poskad tersebut akan disalurkan kepada dana penyelenggaraan doktorbudak.com.

Selain daripada menyokong kempen ini, pelanggan yang membeli poskad DoktorBudak juga akan berpeluang menjadi pemenang mingguan “Happiest Photo” dengan menerima Kalendar 2015 dari Printit yang dihasilkan daripada foto anda.
“Kami percaya dan menyokong terhadap khidmat dan dedikasi yang disalurkan oleh pakar-pakar di doktorbudak.com. Ini adalah kali pertama Printit membantu dalam penjanaan dana, maka kami berharap dapat menjadikannya sebagai aktiviti tahunan kami” tambah Gan, yang juga merupakan CEO Tribeup Sdn Bhd yang membina Printit.
Kempen ini akan berjalan sehingga akhir December 2014. Muat turun Printit untuk dan membuat pesanan sekarang. Maklumat lebih lanjut boleh melayari www.doktorbudak.com atau www.printit.my

Mengenai DoktorBudak.com
Platform atas talian untuk semua ibu bapa mendapatkan nasihat bukan kecemasan percuma tentang kanak-kanak dan pelbagai topik-topik kesihatan yang lain. DoktorBudak.com dibina dan diuruskan oleh satu panel sukarela pakar-pakar perubatan yang terdiri daripada sekumpulan pakar pediatrik, doktor gigi pediatrik, pakar bedah pediatrik , pakar dermatologi pediatrik, pakar psikiatri kanak-kanak, ahli terapi pertuturan dan pakar pemakanan. Buat masa ini, terdapat 27 pakar perubatan yang berdedikasi dan bilangan dijangka berkembang.
Untuk maklumat lanjut – www.doktorbudak.com


Membesarkan Kanak-kanak Ceria, Kreatif dan Prihatin, Tanpa Gajet!

Sesi Dialog membincangkan isu membesarkan kanak-kanak yang ceria, kreatif dan prihatin dalam Era Paparan Skrin
Sempena ulang tahunnya yang ke-40, Gymboree Play and Music, peneraju dunia dalam penyediaan kelas bagi kanak-kanak berusia 0-5 tahun, telah menganjurkan sebuah sesi dialog bagi membincangkan aspek positif dan negatif membesarkan kanak-kanak dalam persekitaran kehidupan generasi berteknologi.
Ahli panel yang telah dijemput terdiri daripada Michelle Lim Chua, penulis buku “The Mindful Mum”; Dr. Chow Su Lin, perunding pakar pediatrik dan salah seorang pengasas Baby and Beyond Child Specialist Centre; dan Ooi Kim Koon, Pengarah Urusan Gymboree Play and Music Malaysia. Sesi dialog tersebut diadakan di cawangan Gymboree Play and Music di Bangsar Village.

Sesi dialog berkenaan membincangkan pelbagai aspek membesarkan kanak-kanak dengan mengurangkan penggunaan teknologi dalam kehidupan harian mereka. Ibu bapa yang mempunyai anak kecil masa kini sering menggunakan peralatan mudah alih seperti telefon pintar dan tablet untuk memujuk atau mengalih perhatian anak-anak kecil dengan memainkan kartun, justeru, memberikan mereka masa untuk berehat. Walaupun penggunaan teknologi untuk mendisplin atau mengalih perhatian anak-anak adalah sesuatu yang senang, namun ia juga boleh membawa risiko pendedahan melampau peranti tersebut kepada kanak-kanak. Keadaan ini boleh menyebabkan ketagihan kepada peralatan berkenaan yang akan mengakibatkan situasi di mana kanak-kanak akan hilang minat terhadap aktiviti-aktiviti lain dan sering menunjukkan tanda-tanda gelisah, cemas dan masalah tingkah laku.

American Academy of Paediatrics (AAP) mengesyorkan bahawa kanak-kanak berusia antara dua dan lima tahun tidak sepatutnya terdedah kepada skrin peranti melebihi satu jam sehari. Ini kerana dalam tempoh beberapa tahun pertama kehidupan mereka, otak kanak-kanak berkembang dengan pantas dan mereka sepatutnya belajar melalui interaksi dengan manusia bagi membina kemahiran sosial. Walau bagaimanapun, dalam garis panduannya AAP menasihati untuk mempertimbangkan kualiti kandungan dalam peranti dan bukan sekadar menetapkan had masa semata-mata.

“Usia 0-5 tahun adalah tempoh di mana usaha ibu bapa mendidik anak-anak akan memberi impak paling besar dalam membina corak minda mereka kerana kanak-kanak sedang mengalami perkembangan sosial, emosi dan kognitif yang pesat sepanjang tempoh tersebut. Perkukuhkan hubungan dengan mereka dalam jangkasa masa ini untuk membina asas teguh yang akan berkekalan sepanjang hidup anda. Pada usia ini, merekalah makhluk paling nakal, menakjubkan dan ajaib yang dianugerahkan kepada anda.” Kata Dr. Chow Su Lin, perunding pakar pediatrik dan Pengasan Bersama Baby and Beyond Child Specialist Centre.

“Pada pendapat saya, sebelum kita mula berbincang tentang membesarkan anak-anak dalam era digital ini, sebagai ibu bapa, kita sendiri perlu melihat kepada hubungan kita dengan teknologi dan media sosial, dan bertanya kepada diri sendiri sama ada kita menampilkan contoh tingkah laku yang sihat dan seimbang yang kita harap dapat diikuti oleh generasi masa depan,” kata Michelle Lim-Chua, penulis “The Mindful Mom” yang berkongsi pengalaman bagaimana beliau telah menetapkan garis panduan untuk diri sendiri dan keluarga berhubung teknologi dengan tujuan agar dapat memberi lebih tumpuan dan perhatian terhadap anak-anak beliau.
Dengan lebih dari 700 buah pusat di 40 negara di seluruh dunia, Gymboree Play & Music muncul sebagai peneraju global dalam pembangunaan awal kanak-kanak. Kurikulum yang diguna pakai telah dibangunkan oleh pelbagai pakar kanak-kanak khusus untuk membantu ibu bapa memahami dan menyaksikan sendiri impak besar yang dicetuskan oleh permainan, muzik dan seni ke atas bayi baru lahir hingga ke usia lima tahun dengan peningkatan 6 bulan sekali untuk memenuhi kemampuan dan perkembangan unik setiap kanak-kanak. Gymboree Play & Music berperanan sebagai tempat di mana ibu bapa boleh mendapatkan pengalaman bermain sebenar dengan anak-anak mereka sambil turut mengenali dengan lebih dekat diri mereka sendiri. Ibu bapa juga akan dapat mengikuti:
 Kelas-kelas muzik untuk mempertingkatkan perkembangan dengan menggunakan lagu, tarian dan peralatan pergerakan
 Kelas-kelas seni untuk mencetuskan imaginasi dan melahirkan ekspresi diri
 Pelbagai bentuk permainan membina yang melibatkan fizikal, sosial, lakonan, penyelesaian masalah
 Peralatan canggih yang menggabungkan estetika penyelidikan dan pembelajaran daripada pelbagai latar belakang pendidikan dan budaya bertujuan untuk memberikan pengalaman bermain yang universal dan abadi.
Selama 40 hari bermula pada 12 November, Gymboree Play & Music akan menyambut ulang tahunnya yang ke-40 di seluruh dunia. Di Malaysia, Gymboree Play & Music akan mengadakan sambutan dengan gaya Gymboree sebenar untuk keluarga yang mempunyai anak-anak kecil. Berikut adalah antara beberapa perkara yang ditawarkan:
1. PlayGym percuma bagi semua kanak-kanak berusia bawah 6 tahun dari 12.30pm – 2.00pm dan 5.00pm hingga 6.30pm mulai 12 November 2016 hingga 21 Disember 2016 (kecuali hari Isnin dan semasa majlis persendirian diadakan)
2. Beg-beg Hadiah bernilai RM400 dan pakej-pakej eksklusif bagi semua bentuk pendaftaran masuk
3. Mommy Meet Up Socials* di mana para ibu boleh bersosial dengan ibu-ibu lain dalam suasana santai
4. Mommy Meet up Panel*, panel perbincangan untuk dan dengan para ibu.
5. Meet and Take a Selfie with Gymbo*, peluang untuk anak-anak anda bertemu dan bergambar dengan maskot kami yang mesra.

“Kami berasa bangga untuk menyambut tahun ke-40 kami yang juga merupakan pencapaian cemerlang bagi kami. Kami menyambut 40 tahun keibubapaan penuh keceriaan dan keriangan, sejajar dengan wawasan pengasas kami, Joan Barnes yang inginkan sebuah persekitaran selamat di mana kanak-kanak bebas bergerak, bermain dan meneroka serta tempat di mana ibu bapa boleh mengukuhkan perhubungan dengan anak-anak mereka. Kami mensasar untuk menyediakan perkhidmatan berkualiti tinggi yang diharapkan oleh ibu bapa untuk anak-anak mereka dan ingin mengukuhkan kedudukan Gymboree di Malaysia ke tahap yang lebih tinggi.” Kata Ms Ooi Kim Koon, Pengarah Urusan Gymboree Play and Music Malaysia.
Tawaran tersebut disediakan di cawangan Gymboree Play and Music terpilih di seluruh Malaysia. Ibu bapa dan anak-anak boleh mengunjungi cawangan terbabit sepanjang waktu operasi untuk menikmati tawaran-tawaran istimewa berkenaan. Tertakluk kepada terma dan syarat.
1 : Beyond ‘turn it off’: How to advise families on media use, Ari Brown, Donald L. Shifrin and David L. Hill, Journal of American Association on Paediatrics, 2015 *Sila dapatkan maklumat jadual di cawangan Bangsa Village (BV) dengan menghubungi 03-2284 5602
Mengenai Gymboree Play & Music Malaysia
Gymboree Play & Music adalah ahli pengasas kumpulan jenama Gymboree. Sejak penubuhannya oleh pengasas, Joan Barnes pada tahun 1976, Gymboree Play & Music telah meraikan dan menggalakkan keriangan kehidupan kanak-kanak dengan mewujudkan kelas-kelas permainan, muzik dan seni untuk perkembangan kanak-kanak yang menawarkan mereka dan ibu bapa mereka peluang untuk belajar, membesar dan berkongsi masa bersama.
Berasaskan gabungan teori perkembangan awal kanak-kanak berserta pengalaman sendiri selama 40 tahun, Gymboree Play & Music menawarkan pelbagai program untuk bayi baru lahir hingga berusi lima tahun, termasuk kelas-kelas Bermain & Belajar yang menggalakkan perkembangan melalui penerokaan menggunakan deria hinggalah kepada permainan menyelesaikan masalah, kelas muzik yang mempertingkatkan perkembangan kanak-kanak menerusi lagu, tarian dan peralatan, serta kelas seni yang menggalakkan cetusan imaginasi dan ekspresi diri.
Ikatan kekeluargaan dan penyertaan ibu bapa merupakan aspek penting dalam semua kelas Gymboree Play & Music. Persekitaran kelas yang intim membolehkan ibu bapa bertemu dan berkongsi maklumat dengan ibu bapa lain sambil memperkenalkan anak-anak mereka dengan pelbagai pengalaman dan kemahiran baharu. Kelas-kelas kini dibuka di lebih 700 buah pusat di lebih 40 negara di seluruh dunia. Ibu bapa boleh mencari cawangan berhampiran lokasi masing-masing dengan melayari www.gymboreeclasses.com.my


Sedihnya, Peniaga Online Di Facebook Ini Bakal Kena Denda RM5,000!

Peniaga Online Di Facebook Bakal Dikenakan Tindakan Undang-undang
Masih ingat artikel dari tahun 2010 mengenai “400 Peniaga Online Diheret Ke Mahkamah”? Boleh baca Berita Harian untuk menyorot kembali detik-detik hitam ini. Selepas empat tahun, kini muncul kerisauan baru untuk peniagaa online.
Satu keratan surat dari Suruhanjaya Syarikat Malaysia (SSM) diterima oleh seorang peniaga online menyatakan, kesalahan tidak memaparkan nombor pendaftaran syarikat di Facebook Fanpage perniagaan. Ini semakin menjadi viral kerana jika disabitkan kesalahan, penalti sebanyak RM5,000 bakal dikenakan.

Banyak! Cukup banyak. Sekali kena bayar mungkin boleh hanguskan keuntungan untuk 2-3 bulan. Itu kalau untungnya RM2,000 sebulan, kalau untungnya RM1,000 sebulan? Hangus untung untuk lima bulan!
Selepas 4 tahun isu ini, masih ada lagi yang tak daftar, denda RM5,000

Patuh Pada Peraturan, Peniaga Online Daftar SSM?
Persoalannya, wajarkah peniaga online daftar di Syarikat Suruhanjaya Malaysia (SSM)? Ramai yang beranggapan peniaga online tidak perlu mendaftar syarikat kerana keuntungan yang tidak sebanyak peniaga biasa. Ada beberapa perkara yang perlu diambil kira untuk menetapkan perlaksanaan pendaftaran perniagaan online.

Kenapa ramai yang cuba-cuba dan mula beralih berniaga online?
Mahu tahu? Ini antara alasan yang diberikan oleh para peniaga online.

1. Gaji Tidak Cukup
Golongan yang berniaga secara online secara part time untuk mendapat side income  bukannya suri-rumah atau pelajar universiti sahaja. Jangan tidak percaya, ada juga pekerja kerajaan, malahan pekerja swasta yang berniaga secara online untuk tambah pendapatan. Kalau lihat di Facebook dan Instagram, ramai mencuba nasib mencari sesuap nasi. Ada yang berkata, “Buat apa perlu susah-susah kerja di pejabat yang tidak pernah bagi bonus. Gaji pun sudah 5 tahun tidak pernah naik!”.
Ini bukan satu saranan saya agar anda yang masih bekerja untuk menceburi bidang ini. Pendapatan berniaga secara online tidak menentu.

2. Kos Sara Hidup Tinggi
Ramai mengeluh apabila harga minyak naik pada 1 Oktober 2014 yang lalu. Orang bujang sudah pandai mengeluh, apa lagi yang sudah berumahtangga dan beranak pinak? Besar impaknya. Mahu beli susu dan lampin anak sahaja bukan beribu ringgit. Belum lagi bayaran sekolah dan pengasuh. Inilah cabaran hidup di bandar zaman sekarang.

3. Teringin Miliki Rumah Sendiri
Harga rumah yang melampau membuatkan golongan pendapat rendah dan sederhana akan terus hidup menyewa sampai bila-bila. Harapkan duit gaji? Ramai menjuih bibir kerana kerja makan gaji tidak akan dapat berikan rumah idaman. Lebih-lebih lagi yang bergaji kecil. Katanya, bajet 2015 tidak dapat beri rumah PR1MA pada semua orang. Siap kena cabut undi lagi.
Peniaga ini ingin sangat beli rumah sendiri akibat desakan ekonomi.  Kalau dengan gaji sekarang agaknya bila boleh membeli rumah? Harga rumah sekarang mahal menjadi-jadi. Ramai mengeluh tidak mampu membeli rumah. Bila berniaga online, kita boleh lihat ramai mendapat manfaat, seperti suri rumah atau pekerja kerajaan & swasta yang berjaya mengubah gaya hidup mereka. Jangan tidak percaya, ada yang sudah mampu membeli rumah sendiri dengan berniaga online!
Apa-apa pun, untuk mengelakkan di denda RM5,000 yang membolehkan keuntungan hangus, rasanya lebih elok daftar sahaja perniagaan anda.

Cara daftar syarikat di SSM

Semak lokasi SSM berdekatan anda di http://www.ssm.com.my/
Bawa salinan fotostat IC dan juga wang tunai
– RM70 bayaran untuk nama perniagaan bukan nama sendiri /
– RM40 bayaran untuk nama perniagaan dari nama sendiri
Minta borang pendaftaran perniagaan milikan tunggal di kaunter.
Isi dengan menggunakan huruf besar.
Ambil nombor dan tunggu sehingga di panggil!

Pendapat Saya
Tidak dapat disangkal, tidak semua peniaga online itu jujur. Ada yang penipu, ada yang biadap. Ramai yang suka terkena, ditipu bulat-bulat.
Persoalan sekarang, dengan memaksa peniaga online mendaftarkan perniagaan online mereka, adakan SSM dapat selesaikan masalah penipuan ini? Boleh sediakan bantuan untuk yang mahu bermula? Boleh atur untuk beri pinjaman untuk peniaga online yang kekeringan wang?
Dengar kata, peniaga atas talian ini bakal dikenakan GST juga. Pendekatan saya mudah, ikut sahaja kata kerajaan. Apa sangat keluarkan RM70 daripada kena denda RM5000!
Anda bagaimana?.


Peniaga Wajib Tahu Rahsia Untuk Jadikan Masakan Lebih Enak, Barulah Pelanggan Tak Lari!

Kredit foto: usahawan.com

Nak meniaga makanan ni bukan mudah, kadang-kadang pelbagai resipi dah kita cuba nak jadikan masakan lebih enak. Tapi entah kenapa susah betul nak capai rasa yang betul-betul memuaskan citarasa semua pelanggan.

Mungkinkah sebab tersalah teknik masakan? Ataupun kerana bahan yang digunakan? Jawapannya ada beberapa sebab..

1. Guna ramuan terbaik!

Paling penting, gunakan bahan memasak yang segar. Janganlah bahan basah tu dah disimpan sampai berminggu baru nak guna untuk masak. Nanti rasanya pun dah tak berapa umphh tau.
2. Sediakan semua bahan sebelum mula memasak

Lebih mudah kalau anda sediakan terlebih dahulu segala ramuan yang diperlukan. Tak ada lah jadi terlupa apa bahan penting dalam masakkan. Jangan nanti habis masak baru teringat terlupa nak letak kunyit rupanya, haa kan dah jadi tak berapa sedap masakan tu.
3. Jangan masak makanan laut terlalu lama

Elakkan daripada memasak makanan laut di atas api terlalu lama, cukup 10-15 minit bagi mengekalkan zat dan nutrisi yang ada. Tips ni juga penting untuk diamalkan bagi memastikan rasa manis pada makanan laut tidak hilang. Barulah, masakan anda lebih enak dan padat dengan rasa.
4. Lebihkan bawang merah dalam masakan melayu

Memetik kata-kata Chef Wan, beliau berpesan supaya jangan kedekut untuk lebihkan bawang merah dalam masakan melayu. Ianya salah satu rahsia untuk menyedapkan makanan anda.
5. Serbuk perasa pun penting yaaa!
Kalau kat rumah tu, memang tak lengkap sesebuah hidangan kalau tak ditambah dengan sedikit serbuk perasa. Aroma dan rasa masakan memang akan lebih mantap bila dah ditambah serbuk perasa tau!

Cubalah juga dalam hidangan yang disajikan di kedai anda, pasti tak menyesal! Kami syorkan anda untuk mencuba serbuk perasa Knorr Pasti Sedap yang mengandungi 2 kali ganda rasa dan aroma bawang putih berasaskan bawang putih sebenar menjamin hasil masakan yang lebih memikat selera.
Hadir dalam pek baru 600g, lebih jimat dan banyak hidangan boleh disediakan!

Berbanding pek sebelumnya iaitu 200g, kini pengguna boleh memasak lebih 50% hidangan menggunakan Knorr Pasti Sedap.
Anda hanya memerlukan setengah sudu kecil untuk hidangan dengan 2 kali ganda rasa dan aroma. Lepas tu, anda juga dah tak perlu lagi tambahkan garam ke dalam masakkan setiap kali menggunakan Knorr Pasti Sedap, cukup dengan serbuk perasa ni ia akan membantu mengimbangkan rasa masakan anda. Haa jimatlah belanja kedai tu!
*Berdasarkan kepada kajian dalaman vs resipi Knorr Pasti Sedap terdahulu, Jun 2020 dengan anggaran 2g dalam 200g hidangan sayur campur dalam resipi yang disyorkan oleh Chef.

Tips tambahan, Knorr Pasti Sedap paling sesuai digunakan dalam masakan panas seperti Nasi Goreng, Bihun Goreng, Sayur Goreng, Ayam Kunyit Goreng dan sebagainya. Istimewa untuk semua peniaga, anda kini boleh dapatkan pek sampel Knorr Pasti Sedap melalui laman web rasmi mereka di SINI.
Sekiranya anda memerlukan sebarang maklumat lanjut mengenai Knorr Pasti Sedap anda boleh klik di SINI atau terus Facebook mereka di SINI.
Selamat mencuba!


Pening Kepala Nak Pilih Jenama Susu Anak? Kami Senaraikan 8 ‘Brand’ Susu Formula Yang Popular Untuk Anak Anda!

“Susu apalah yang nak bagi anak-anak minum ni? Banyak sangat pilihan dekat pasaran sampai pening nak pilih”
Susu adalah salah satu nutrisi yang sangat diperlukan oleh anak-anak yang sedang membesar khususnya bagi anak berumur satu atau dua tahun ke atas. Namun, agak susah untuk ibu bapa di luar sana untuk memilih susu yang terbaik untuk anak-anak. Tambahan pula, apabila anak sudah berumur dua tahun ke atas, mereka sudah mula pandai memilih susu mengikut kesukaan mereka. Sesuai atau tidak juga merupakan salah satu dilema yang dialami oleh ibu bapa.

Tapi, jangan risau, kami telah senaraikan beberapa jenama susu yang sangat popular dan terbaik untuk dijadikan panduan memilih susu untuk anak-anak yang berumur satu atau dua tahun ke atas. Jom kita tengok apa yang menarik!
1. Dutch Lady Explore
www.smartmoments.com.my

Dutch Lady Nutri Plan Explore (2-4 Tahun) adalah salah satu susu yang sesuai untuk kanak-kanak yang aktif dan gemar mempelajari sesuatu yang baru. Fungsi utama adalah membantu menguatkan imuniti dan perkembangan otak kanak-kanak yang sedang membesar dengan mengandungi DHA , Magnesium, Selenium, Vitamin D dan Zinc. Dutch Lady Explore mempunyai tiga saiz bungkusan iaitu 350g, 650g dan 900g. Selain itu, susu ini juga mempunyai variasi rasa yang berbeza iaitu rasa susu asli, madu dan coklat dan harga yang sangat berpatutan iaitu sekitar RM 20.99 – RM 23.50!

2. S26 Progress
www.facebook.com/S26ProgressMalaysia
Sesuai untuk kanak-kanak berumur 1 hingga 3 tahun, susu S26 Progress mempunyai Lutien yang berfungsi untuk menapis cahaya biru dan melindungi mata anak anda! Selain dari itu, S26 Progress juga mengandungi kandungan AA dan DHA yang seimbang untuk menyokong tumbesaran yang sihat dalam kalangan anak-anak . Jadi, anda tidak perlu risau mengenai nutrisi anak lagi kerana susu S26 Progress dapat membantu. Harga bermula dari RM35.19 – RM 118.69.
3. Nestle Lactokid
http://www.lazada.com.my/
Nestle Lactokid 1-3 adalah susu formula yang diformulasi khas untuk kanak-kanak berumur 1 hingga 3 tahun. Susu ini juga mengandungi GROWPLUS untuk membantu pembesaran sihat tubuh badan anak anda! Antara produk susu Nestle lain yang juga sesuai untuk kanak-kanak berumur 1 hingga 3 tahun adalah Nestle Lactokid Comfortis. Susu ini dapat membantu mengurangkan masalah sembelit yang dialami oleh kanak-kanak. Harganya juga sangat berpatutan, sekitar RM 25.70- RM 30.90.  Anda boleh cuba!
4. Dumex Dugro
www.facebook.com/DumexDugro
Susu Dumex Dugro adalah antara susu yang sesuai untuk mengatasi masalah anak susah makan.Bukan sahaja mempunyai nutrisi yang cukup, tetapi merupakan antara jenama susu yang mampu milik oleh orang ramai. Dumex Dugro juga selalu mempebaharui perasa susu seperti perasa coklat dan buah-buahan serta sayur-sayuran untuk menarik minat kanak-kanak. Sangat sesuai kalau anak-anak susah nak makan buah dan sayur. Boleh didapati dalam harga sekitar RM 27.30- RM 32.20.
5. Enfagrow A+
www.youtube.com
Enfagrow A+ mempunyai dua perasa iaitu coklat dan vanila. Apa yang menariknya, Enfagrow A+ Coklat dikatakan mempunyai rasa yang sedap dan digemari oleh kanak-kanak! Ia juga kaya dengan DHA Plus yang sememangnya membantu kepada perkembangan otak dan sistem imunisasi kanak-kanak. Bukan itu sahaja, tekstur susu yang halus dan mudah larut dalam air juga adalah sebab kenapa ibu bapa suka mengenai Enfagrow A+. Tetapi, mungkin harganya agak mahal sedikit dari susu yang lain kerana kandungan nutrisi yang lebih. Susu ini boleh didapati dalam harga sekitar RM 74.85 – RM 81.90.
6. Dumex Mamil (Learning)
www.facebook.com/pg/DumexMamil
Dumex Mamil dengan PreciNutri mengandungi ‘Internationally Patented Prebiotics Oligosaccharide Mixture’ yang dapat mengekalkan kesihatan usus kanak-kanak. Susu ini juga menngandungi kandungan DHA yang paling tinggi antara semua susu yang seterusnya dapat menstabilkan tumbesaran anak-anak berumur 1 hingga 3 tahun. Boleh juga didapati di pasaraya dalam harga sekitar RM 41.70- RM 97.29.
7. Sustagen Junior 1+
www.facebook.com/sustagenmalaysia
Anda boleh menarik sedikit nafas lega jika anak anda minum susu Sustagen Junior 1+. Ini kerana, susu Sustagen adalah susu nutrisi yang lengkap dengan khasiat yang bersamaan dengan tiga kali anak anda makan sehari. Sustagen Junior 1+ telah dicipta khas untuk membekalkan segala khasiat yang diperlukan oleh badan kanak-kanak supaya sentiasa bertenaga sepanjang hari. Terdiri daripada tiga variasi rasa iaitu rasa susu asli, vanila, coklat dan madu, jadi anda boleh bertukar citarasa selalu mengikut keinginan anak-anak. Berada di pasaran dalam harga sekitar RM 35.15- RM 66.60.
8. Anmum Essential
http://smilerz7.blogspot.my/
Berdasarkan pencarian di laman internet, susu Anmum Essential dikatakan antara susu yang terbaik bagi kanak-kanak dan menjadi pilihan ramai. Hal ini kerana, susu Anmum Essential adalah satu-satunya susu yang mempunyai Gangliosides, yang membantu meningkatkan perkembangan sel. Anmum Essential yang mempunyai formula yang baharu mempunyai tahap kebergunaan yang lebih lama berbanding formula yang lama. Maksudnya, susu akan tahan lebih lama kerana kandungannya semakin bertambah dan ini sangat menjimatkan! Anda boleh dapati susu ini dalam harga sekitar RM 29.85- RM 92.50.
* Banyak pilihan yang boleh dibuat oleh ibu bapa di luar sana. Apa yang penting adalah mengikut kesesuaian sistem penghadaman anak-anak. Jangan sampai tersalah pilih!


Tips Elak Urid Acid Naik Sewaktu Makan Daging, Minum Cuka Ini Dulu!

Mungkin ramai dalam kalangan masyarakat sebenarnya, takut untuk makan daging kerana khuatir akan peningkatan urid acid. Di mana, ia dikatakan akan berisiko terkena gout. Namun, melalui perkongsian dari Doktor Rizal Abu Bakar, terdapat tips elak peningkatan urid acid sewaktu makan daging yang boleh anda cuba lakukan.
Anda kena minum cuka ini terlebih dahulu, 30 minit sebelum makan daging. Nak tahu jenis cuka dan cara pengambilannya? Mari teruskan bacaan anda di bawah.

Baca juga: Ini 7 Manfaat Makan Telur Ayam Kampung, No. 6 Tu Orang Lelaki Paling Suka!
PENINGKATAN URID ACID
Gambar: Dr. Rizal Abu Bakar

Dua tiga hari ini confirm jadi pesta daging. Ramai nanti balun sakan daging. Ada nak makan tapi takut kena gout.

Katanya takut nanti uric acid naik. Nak tak kalau saya kongsi makan daging tapi uric acid tak naik? Caranya senang saja.

 Sebelum makan daging, ambil apple cider atau cuka epal.
Hanya masukkan satu sudu apple cider dalam satu mug air.
Letak sikit garam bukit.
Minum apple cider ini 30 minit sebelum makan daging.

Nak minum guna straw ya. Nak elak dari enammel gigi terhakis.
Kalau dah termakan daging dulu macam mana? Tak perlu risau. Balik rumah buat terus formula apple cider ni. InsyaAllah, akan banyak okay dari tak ambil langsung.
Betul ke boleh turunkan uric acid? Ada kajian di Jepun tahun 2010 kata boleh. Kajian pun masuk dalam saintifik jurnal nama Nutrition Journal.
Apapun makan tu mesti juga bersukat. Mesti berpada pada.
Baca juga: Resipi Beef Steak Homemade, Lebih Jimat & Kuantiti Banyak Baru Puas Makan!
Sumber: DrRizal Abu Bakar
FT Image: Kinga Krzeminska – Getty Images / Stockking


7 Tips Penjagaan Gigi Anak, Elak Gigi Rosak Terutama Dalam Musim Raya Ini!

Menjadi kerisauan ibu bapa menjelang musim perayaan seperti Hari Raya ini apabila terdapat pelbagai makanan yang dihidangkan kepada anak mereka. Bukan apa, yang dirisaukan adalah keadaan gigi anak, bimbang cepat rosak apabila makan terlalu banyak manisan. Oleh itu, ibu bapa perlu mengambil berat mengenai penjagaan gigi anak mereka supaya tidak mudah rosak.
Sebelum ini, ibu bapa telah bertungkus lumus menjaga gigi anak mereka, tetapi menjelang sahaja musim Syawal, susah untuk mereka kawal apabila terlampau banyak manisan yang anak mereka makan setiap kali menziarahi rumah orang. Jangan risau, ini 7 tips penjagaan gigi anak yang penulis akan kongsikan untuk ibu bapa amalkan di rumah!

Baca juga: Jangan Pandang Remeh, 7 Perkara Anda Perlu Tahu Tentang Gigi Pertama Bayi
7 TIPS PENJAGAAN GIGI ANAK MENJELANG MUSIM SYAWAL
1. Ibu bapa perlu menegaskan anak untuk minum air kosong setiap kali selepas makan dan minum air manis. Ini adalah untuk membilas mulut di samping mengurangkan plak dan bau mulut anak anda.

2. Paling penting, pemilihan berus gigi. Ibu bapa perlu pandai memilih berus gigi yang betul buat anak. Doktor menggalakkan kita untuk menggunakan berus gigi yang lembut.
Jadi, jangan disebabkan berus gigi itu comel, anda terus membelinya. Pilih yang lembut untuk kebaikan anak!
3. Selain itu, teknik anak berus gigi juga perlu ibu bapa perhatikan untuk memastikan mereka mengunakan kaedah yang betul. Anak perlu memberus dengan gerakan menegak demi mengelakkan permukaan gigi haus dan mengakibatkan ia ngilu.

4. Ibu bapa perlu memastikan anak berus gigi setiap kali bangun dan juga selepas tidur. Amalan ini boleh dikatakan ‘wajib’ diamalkan dalam setiap keluarga. Juga penting untuk ibu bapa ingatkan anak untuk memberus permukaan lidah mereka dengan tujuan menghilangkan bau mulut yang tidak senang.
5. Ibu bapa perlu memainkan peranan mereka sebagai penjaga anak. Bawa anak berjumpa doktor gigi setiap enam bulan untuk melakukan pemeriksaan gigi. Ini adalah untuk memastikan gigi anak kekal sihat dan juga mengenali jika terdapat sebarang masalah dalam mulut si kecil mereka.

6. Tips yang seterusnya adalah pastikan anak floss gigi mereka setiap malam sebelum memberus untuk menghapuskan makanan yang terlekat di celah gigi. Untuk pengetahuan, makanan yang berada di celah gigi inilah punca mulut berbau. Untuk mengelakkan gusi anak terluka, pastikan anda menyediakan mereka floss yang bersalut lilin.
7. Tips terakhir adalah sediakan anak ubat kumur untuk kesegaran nafas mereka. Penting ya ubat kumur ni. Nafas bau segar, ramai yang senang dekati anak anda!

Guna 7 tips ini, pasti anda dapat kekalkan kesihatan gigi anak dalam tahap maksimum. Tanggungjawab ibu bapa adalah menyediakan keperluan anak dalam menjaga kebersihan gigi mereka. Jadi, penting untuk ibu bapa sedar akan peranan mereka sebagai penjaga si kecil ini. Semoga bermanfaat!
Sumber: Utusan TV


Cara Guna Air Garam Untuk Jaga Kebersihan Faraj & Kelebihannya!

Penjagaan faraj wanita amatlah penting kerana ia merupakan kawasan sensitif yang perlu dilindungi. Selain menggunakan air bersih, pernah kah anda dengar penjagaan kebersihan faraj wanita dengan menggunakan air garam?
Kalau nak tahu dengan lebih lanjut, teruskan pembacaan anda mengenai penjagaan kebersihan faraj wanita dari Doktor Pakar Sakit Puan, Doktor Hamid Arshat dan Hello Sehat.

Baca juga: Tidur Cukup 7 Jam Tapi Bila Bangun Masih Penat, Amalkan 5 Tips Ini!
PENJAGAAN KEBERSIHAN FARAJ WANITA GUNA AIR GARAM
Gambar: Freepik

Melalui perkongsian video Dr Hamid Arshat, membersih dengan air biasa adalah sangat baik dan digalakkan kerana ia kaedah paling selamat. Namun, faraj juga boleh dicuci dengan menggunakan air garam atau saline douching.

Penjagaan faraj menggunakan air garam
Menurut Dr Hamid Arshat, salah satu langkah membersihkan faraj bagi mengelakkan jangkitan kuman adalah menggunakan air garam. Bahan-bahan dan langkah-langkahnya seperti berikut:

1 gelas air suam
1 sudu besar garam halus
Kapas
Sarung tangan (glove)
Cawan pakai buang
Vaseline

Sediakan cawan pakai buang yang bersih.
Kemudian, campurkan garam halus bersama air suam untuk dilarutkan di dalam cawan tersebut.
Pakai sarung tangan sebagai langkah kebersihan.
Lumurkan vaselin pada jari sebagai pelincir dan ambil kapas sebelum dicelupkan ke dalam air garam.
Setelah itu, keluarkan kapas dan sapukan di kawasan faraj anda.
Ulang langkah yang sama dalam empat hingga lima kali.

Dr Hamid Arshat menyatakan, waktu yang sesuai untuk menggunakan kaedah ini adalah pada mandi petang. Hal ini kerana, sekurang-kurangnya jika melakukan hubungan intim pada waktu malam, kawasan kemaluan bersih daripada jangkitan kuman dan memudahkan untuk hamil.
Ujarnya lagi, amalan begini sangat baik untuk menjaga kebersihan faraj. Penggunaan air garam adalah natural, tiada bahan kimia dan sangat organik.
Baca juga: 5 Cara Pilih Bra Untuk Payudara Besar, Baru Selesa & Ringan Bila Bawa Badan!
Manfaat air garam dalam penjagaan kebersihan faraj
Gambar: 8photo
Sementara itu, dipetik dari laman Hello Sehat, air garam merupakan cara tradisional atau turun-temurun. Di mana, garam dipercayai mengangungi zat yang berkesan untuk mengatasi mikroorganisma yang menyebabkan kegatalan.
Selain mengandungi natrium dan klorin, beberapa jenis garam yang berasal dari laut juga mengandungi magnesium sulfat yang boleh menghalang pertumbuhan bakteria dan kulat. Namun, jenis garam yang dianggap lebih baik adalah garam Epsom kerana ia mempunyai kandungan magnesium yang lebih tinggi.
Mengikut kajian dari Journal of the American Academy of Dermatology, daripada 219 penghidap psoriasis yang menggunakan bahan semulajadi, 17% lelaki dan 7,8% wanita mengatakan bahawa garam Epsom berkesan dalam melegakan gejala gatal yang mereka alami.
Kesimpulan
Meskipun begitu, anda perlu tahu bahawa kaedah semula jadi tidak bermakna bebas daripada kesan sampingan atau risiko. Begitu juga apabila anda menggunakan air garam untuk penjagaan kebersihan faraj wanita.
Antara kesan sampingan yang mungkin dihadapi adalah:

Kulit semakin gatal
Mematikan bakteria baik pada faraj
Tiada dos yang pasti apabila diukur sendiri bahannya
Kulit faraj tidak serasi dengan air garam
Keberkesanannya masih perlu dikaji

Walaupun boleh digunakan untuk melegakan kegatalan, adalah lebih baik anda berwaspada. Dapatkan nasihat doktor terlebih dahulu sebelum menggunakan air garam sebagai pencuci kebersihan faraj anda. Hal ini kerana, setiap individu mempunyai sensitiviti kulit yang berbeza.
Baca juga: Jangan Panik! Ini Langkah Awal Ibu Bapa Boleh Buat Bila Anak Sawan Demam
Sumber: Dr Hamid Arshat / Hello Sehat /
FT Image: ReggieLavoieGettyImage / Freepik


Sebagaimana yang kita tahu, kesihatan merupakan aspek yang paling penting dalam kehidupan. Jika kesihatan seseorang berada pada tahap yang tidak baik, maka pelbagai perkara akan tergendala.
Aktiviti harian juga boleh terganggu.

Oleh sebab itu, wajarlah sekiranya kita mendidik anak-anak untuk menjaga kesihatan sejak kecil. Setiap anggota badan perlu diambil perhatian kerana setiap anggota badan ada fungsinya.

7 Tips Penjagaan Kesihatan Kanak-Kanak & Bayi Yang Ibu Bapa Perlu Tahu
Berikut adalah tips penjagaan kesihatan kanak-kanak dan bayi yang perlu dipraktikkan oleh setiap ibu bapa.

1. Rambut
Kebiasaannya bayi yang beragama Islam dicukur rambutnya selepas beberapa hari kelahirannya.
Ini dipercayai bertujuan untuk menjadikan rambut lebih lebat dan cantik apabila tumbuh semula kelak.
Rambut anak-anak yang kerinting adalah sukar diurus dan memerlukan penjagaan rapi. Gunakan syampu khas untuk rambut kerinting.
Rambut kerinting juga memerlukan sikat yang sesuai agar mudah diurus. Kepada ibu-ibu yang menghadapi masalah rambut anak yang berkutu, pastikan penggunaan ubat kutu dan syampu kutu tidak diabaikan.
Foto Kredit: ask.com
2. Mata
Penjagaan mata sangat penting untuk mengelakkan anak-anak daripada rabun.
Anak-anak yang ada masalah penglihatan akan mengganggu pembelajaran mereka. Pastikan anak-anak tidak membaca atau menonton televisyen dalam keadaan gelap.
Nasihati juga mereka supaya jangan menonton televisyen terlalu dekat.
Pemakanan yang boleh diamalkan untuk membantu kesihatan mata adalah seperti lobak merah, bayam dan kalian.
Foto Kredit: Google
3. Gigi
Gigi yang cantik datangnya daripada gigi yang sihat. Latih anak-anak menggosok gigi sejak awal tumbuh gigi.
Gunakan berus gigi yang bersesuaian dengan umur. Ganti berus gigi setiap 6 bulan.
Ibu bapa digalakkan untuk membiasakan anak-anak dengan doktor pergigian sejak kecil agar perasaan takut mereka dapat ditangkis. Bawa anak-anak untuk pemeriksaan karies gigi dan gusi secara berkala.
Larang atau hadkan makanan yang boleh merosakkan gigi anak-anak.
Foto Kredit: zonadental.es
4. Kuku
Kuku merupakan salah satu anggota yang terbuka. Kuku yang panjang dan kotor menggambarkan tahap kebersihan seseorang.
Oleh yang demikian, pastikan kuku anak-anak anda sentiasa bersih dan pendek. Untuk bayi, cuba usahakan untuk memotong kuku bayi setiap 3 hari kerana kuku bayi cepat panjang dan tajam.
Anak-anak harus dilarang bermain kotor kerana kekotoran boleh melekat di celah kuku jika tidak dibersihkan dengan sempurna.
Dalam Islam, disunatkan untuk memotong kuku pada hari Jumaat.
Foto Kredit: babycaredaily.com
5. Kulit
Bayi dan kanak-kanak mempunyai kulit yang cantik dan gebu pada asalnya. Namun, jika penjagaan kulit tidak diterapkan, kulit akan rosak terutamanya untuk kulit yang sensitif.
Ketahui dan fahami jenis kulit anak-anak. Kerapkan penggunaan losyen untuk melembabkan kulit.
Jika terdapat ruam, pastikan diubati dengan segera supaya tidak merebak dan sukar untuk dipulihkan kemudian.
Ibu bapa boleh memberikan makanan yang bersumberkan vitamin C kepada anak-anak untuk menjaga kesihatan kulit mereka.
Contohnya seperti buah mangga dan buah oren yang kaya dengan vitamin C.
Sinaran mentari pada waktu pagi yang mengandungi vitamin D juga baik untuk kulit bukan sahaja anak-anak malah kepada orang dewasa juga.

6. Telinga
Telinga adalah salah satu anggota badan yang sering diabaikan. Ini mungkin kerana terlupa ataupun merasakan penjagaan kebersihan telinga merupakan sesuatu yang rumit.
Selepas mandi, pastikan seluruh kawasan telinga termasuk di dalam dan di belakang telinga dilap sehingga kering.
Kemudian, buang kekotoran yang ada di dalam telinga dengan menggunakan putik kapas.
Lakukan pembersihan telinga anak-anak secara berkala terutamanya semasa mandi dan selepas mandi.

7. Tangan dan Kaki
Dalam menjaga kebersihan diri, anggota yang banyak melakukan aktiviti seperti tangan dan kaki mestilah bersih.
Latih anak-anak untuk mencuci tangan sebelum makan atau selepas bermain. Pastika juga kaki mereka dicuci dengan bersih selepas pulang dari aktiviti luar.
Gunakan sabun berantiseptik untuk mengelakkan jangkitan kuman.sabun tangan dan kaki anak-anak degan sempurna.
Ibu bapa boleh juga menyediakan cecair pencegah kuman di rumah supaya kebersihan ahli keluarga lebih terjamin.
Foto Kredit: thebump.com

Penjagaan Kesihatan Kanak-Kanak Penting Untuk Pembentukan Sahsiah Mereka
Anak-anak yang telah terdidik dan terlatih sejak kecil akan terbiasa dengan tabiat menjaga kebersihan sehingga dewasa.
Walaupun berada di era teknologi, namun kuman dan penyakit tetap wujud. Oleh sebab itu, kita perlu mengambil langkah yang bijak untuk menjaga kesihatan bermula di rumah. Mencegah lebih baik daripada merawat.
Oh ya, tips penjagaan kesihatan kanak-kanak dan bayi ini bukan bukan bermaksud hanya mereka yang perlu menjaga kebersihan.
Tetapi jkita sebagai orang dewasa juga perlu menunjukkan contoh tabiat yang baik kepada mereka. Tidaklah seperti ketam mengajar anak berjalan pula nanti.


Penjagaan Pra-Natal, Kenapa Sangat Penting Pada Ibu Hamil & Bayi?

Penjagaan PraNatal
Tahniah kerana anda telah berjaya mengandung! Ada yang telah cuba bertahun-tahun untuk mendapatkan cahaya mata, ada juga yang dikurniakan rezeki sebaik sahaja mendirikan rumah tangga. Tetapi tahukah anda langkah seterusnya untuk memastikan bayi yang di dalam kandungan anda, sentiasa berada di dalam keadaan yang sihat?
Bagi kebanyakan orang, mereka mengetahui bahawa mereka telah mengandung 2-3 bulan ke dalam usia kandungan. Selepas menjalankan ujian sendiri menggunakan kit ujian yang boleh didapati di farmasi, sila dapatkan pengesahan doktor untuk kepastian.

Fasa penjagaan
Dan jika anda disahkan telah hamil, bermulalah satu fasa yang dikenali sebagai penjagaan pranatal. Ia merupakan penjagaan kesihatan pencegahan yang bertujuan untuk memastikan bayi di dalam kandungan dan terutamanya ibu yang mengandung tersebut, mendapatkan nasihat dan rawatan yang secukupnya.
Trimester pertama dan kedua
Jika anda ke pusat perubatan kerajaan atau pun swasta, jadual pemeriksaan akan dijalankan secara sistematik. Pada awal peringkat kehamilan iaitu trimester pertama dan kedua, kebiasaannya anda akan disuruh membuat temujanji dengan doktor setiap sebulan sekali.

Trimester ketiga
Kemudiannya pada trimester ketiga, anda akan berjumpa doktor dengan lebih kerap iaitu dua minggu sekali. Dan semakin anda menghampiri due date anda, temujanji tersebut berlangsung seminggu sekali sehinggalah anda selamat melahirkan cahaya mata. Tetapi lain pula bagi mereka yang mempunyai masalah seperti kencing manis, sakit jantung dan sebagainya; di mana beberapa temujanji dengan doktor pakar boleh berlangsung serentak atau pada hari yang lain dan pada frekuensi yang lebih kerap.

Apa kepentingan menjaga pranatal?
Kita selalu dengar orang ramai membuat aduan betapa lamanya mereka perlu tunggu untuk mendapatkan rawatan semasa temujanji untuk penjagaan pranatal tersebut. Ini disebabkan memang ramai ibu-ibu mengandung di Malaysia ni dan tempat boleh dikatakan terhad juga untuk mendapatkan perkhidmatan penjagaan pranatal.
Jadi apakah tujuan penjagaan pranatal tersebut diadakan? Dan mengapa ianya begitu penting?
1. Mendapatkan maklumat lengkap ibu dan bayi
Ia sudah semestinya bukan bertujuan untuk menyusahkan tetapi dengan adanya temujanji tersebut, pemeriksaan fizikal boleh dijalankan untuk mendapatkan maklumat lengkap ibu dan bayi sepanjang tempoh kandungan tersebut. Pemeriksaan fizikal tersebut biasanya mengandungi:

Pemeriksaan tekanan darah ibu
Tinggi dan berat ibu
Ujian darah dan air kencing ibu
Ujian ultrasound

Jika ke klinik dan hospital kerajaan, jururawat akan bertanyakan soalan yang berkaitan dengan:

Perihal pusingan haid anda
Sejarah peribadi
Sejarah keluarga
Sejarah perubatan dan pembedahan
Sejarah kandungan lampau (jika ada)
Latar belakang ekonomi dan sosial

Cadangan kekerapan lawatan penjagaan pranatal adalah seperti berikut:

Sebelum 28 minggu – sebulan sekali
28 – 35 minggu – setiap 2 minggu sekali
36 minggu dan keatas – setiap minggu

2. Dapatkan nasihat & rutin pemakanan
Setelah mendapat data-data di atas, seorang doktor boleh membuat diagnosis berdasarkan data-data tersebut dan memberi konsultasi serta khidmat nasihat kepada ibu.
Jika ibu dan bayi kelihatan normal, anda harus kekalkan rutin pemakanan yang sihat dan teruskan dengan temujanji seterusnya dengan pihak hospital atau klinik sehingga anda melahirkan bayi tersebut. Juga disarankan anda memakan.
3. Mengesan komplikasi lebih awal
Tetapi sekiranya beberapa komplikasi dapat dikesan dengan lebih awal, seperti ibu minum air gula dan didapati paras gula yang tinggi dikesan; maka diet anda perlu diubah. Doktor juga boleh menyarankan anda supaya makan ubat yang berkenaan bagi mengurangkan paras gula tersebut.
Sewaktu mendapatkan rawatan pra-natal, ultrasound juga sering dijalankan. Ia bertujuan untuk mendiagnos sama ada bayi sihat dan membesar dengan elok, sebarang kecacatan janin dan tarikh jangkaan bayi tersebut akan lahir. Boleh juga digunakan untuk menentukan jantina bayi supaya anda boleh melakukan persiapan yang sepatutnya. Dapatkan khidmat 3D 4D scan di tempat yang berdekatan dengan rumah. Boleh lihat muka anak dengan jelas!
Anda pastinya teruja setelah mendapat khabar gembira bahawa anda sedang mengandung dan akan melakukan yang terbaik untuk bayi dalam kandungan tersebut. Oleh itu, sila pastikan anda mendapat penjagaan pra-natal yang baik dan tahniah sekali lagi kerana anda bakal menjadi ibu bapa yang cemerlang.
Harapan kami
Jika anda kali pertama mengandung, boleh jalani kelas antenatal yang dianjurkan oleh banyak klinik dan hospital di Malaysia. Ada yang berbayar dan ada yang percuma. Pilih mana yang sesuai.
Suami juga mesti membantu isteri dalam penjagaan pranatal. Selamat menimang cahaya mata!


Terasa Pedih Bila Bersama Kerana Vagina Terlalu Kering, Usah Risau Atasi Dengan Cara Ini

Sekiranya anda merasa sakit pada alat sulit wanita iaitu vagina sewaktu bersenggama, itu mungkin adalah tanda anda sedang mengalami kekeringan vagina. Kekeringan vagina boleh menjejaskan kualiti hidup seseorang wanita itu. Jadi, penjagaan vagina kering amatlah penting kepada setiap wanita.
Justeru itu, ikuti penulisan di bawah mengenai maksud kekeringan vagina dan cara-cara untuk mengatasi masalah ini.

Baca juga: Ini 10 Kesalahan Dalam Solat Yang Mungkin Terlepas Pandang, Mari Betulkan!
PENJAGAAN VAGINA WANITA YANG KERING!

Kekeringan vagina adalah simptom menyakitkan yang menjejaskan kualiti hidup seseorang. Ia boleh menyebabkan kesakitan semasa duduk, bersenam, kencing dan hubungan seksual. Biasanya, lapisan vagina anda dilincirkan dengan cecair yang membantu mengekalkannya tebal dan anjal.

Kekeringan vagina berlaku apabila tisu dalam vagina anda kering, nipis dan tidak lembap dengan baik. Ini membawa kepada ketidakselesaan, terutamanya semasa hubungan seks.
Masalah ini berlaku tanpa mengenal usia. Ia paling biasa berlaku pada wanita baru lepas bersalin atau selepas menopaus apabila tahap estrogennya menurun.
Hormon estrogen membantu mengekalkan lapisan faraj anda lembap dan sihat. Tahap estrogen yang rendah menyebabkan dinding faraj menjadi nipis dan kering. Ini adalah keadaan biasa menopaus yang dipanggil atrofi faraj.
Oleh itu, banyak rawatan yang selamat dan berkesan tersedia untuk kekeringan faraj seperti di bawah.
PENJAGAAN VAGINA KERING ATASI DENGAN TIPS INI
Terdapat banyak rawatan yang tersedia untuk kekeringan faraj dan masalah persetubuhan menyakitkan (dispareunia) yang berkaitan dengan kekeringan faraj.
A. UBAT-UBATAN
Ubat berfungsi, sama ada menggantikan atau bertindak seperti estrogen dalam badan anda. Ia tersedia melalui preskripsi sahaja.

1. KRIM, CINCIN ATAU TABLET ESTROGEN DOS RENDAH

Fungsi ubat-ubatan ini untuk menggantikan estrogen dalam badan.
Krim dan tablet disapu terus ke dalam faraj menggunakan aplikator. Guna hari-hari sehingga pulih dan mingguan mengikut keperluan.
Cincin mempunyai kandungan estrogen diletakkan ke dalam faraj sehingga 3 bulan sebelum diganti baharu.

2. OSPEMIFENE (OSPHENA)

Dipanggil sebagai modulator reseptor estrogen terpilih (SERMS) dan diambil melalui mulut.
Fungsi seperti estrogen dalam badan.
Merawat seks yang menyakitkan berkaitan dengan atrofi faraj.

3. DEHYDROEPIANDROSTERONE (DHEA)

Bertindak seperti estrogen dalam badan.
Suppositori faraj yang membantu seks menyakitkan pada individu yang menopaus.

Disarankan untuk mendapatkan nasihat doktor tentang risiko dan faedah ubat-ubatan ini. Hal ini kerana, estrogen mungkin tidak selamat untuk orang yang pernah menghidap kanser payudara atau yang berisiko tinggi mendapat kanser payudara.
B. PELINCIR & PELEMBAB
Pelincir dan pelembap boleh didapati tanpa preskripsi dan boleh dibeli di kedai ubat atau runcit. Kedua bahan ini berfungsi dengan menambah tisu faraj dan menjadikannya basah, yang boleh membantu melegakan kesakitan semasa berjimak.
Selain itu, jangan menggunakan pelembap yang berfungsi untuk muka dan badan pada faraj.

1. PELEMBAP FARAJ
Sapukan pelembap faraj ke bahagian dalam faraj anda untuk beberapa hari. Ia bagi memastikan lapisan faraj anda sihat.
2. PELINCIR FARAJ
Sapukan pelincir sejurus sebelum hubungan seksual bagi mengurangkan ketidakselesaan ketika melakukan seks.
C. BAHAN SEMULA JADI

1. MINYAK SEMULAJADI

Biji anggur.
Zaitun.
Minyak sayuran.
Minyak bunga matahari
Minyak kelapa

Minyak-minyak ini merupakan bahan yang mudah didapati di dapur rumah anda yang mungkin selamat untuk masalah kekeringan faraj. Minyak semula jadi harus digunakan sebagai pelincir luaran sebelum bersenggama.
Walau bagaimanapun, pelincir berasaskan minyak boleh merosakkan kondom. Sekiranya, anda sudah berada di usia kemuncak reproduktif (iaitu antara wanita berusia lewat remaja dan lewat 20-an), gunakan pelincir berasaskan air sahaja.
2. FOREPLAY (RINGAN-RINGAN)
Sesetengah pakar mengesyorkan rangsangan seksual yang kerap untuk membantu menggalakkan tisu faraj anda menjadi lembap. Lakukan foreplay iaitu tindakan intim (bercumbu dan meramas payudara) secara emosi dan fizikal antara pasangan bagi tujuan untuk menimbulkan rangsangan seksual dan keinginan untuk bersenggama.
Hal ini kerana, kelembapan faraj bersangkut-paut dengan rangsangan. Justeru itu, anda dan pasangan perlu mencari cara untuk meningkatkan keseronokan syahwat sebelum bersenggama.
Sumber: Cleveland Clinic


Pensyarah UPM Ini Buktikan Iran Tidak Seperti Yang Disangka. AWAS, Ada Gambar Yang Tidak Sesuai DiLihat!

Nafise Motlaq
Beberapa hari yang lalu, Jordan G. Teicher menulis artikel tentang Iranian Fathers and the Diverse Daughters They’ve Raised di slate.com. Sunguh tak sangka bila nama Malaysia disebut dalam artikel tersebut. Ini adalah gara-gara seorang pensyarah kanan Universiti Putra Malaysia (UPM), Nafise Motlaq yang berkongsi gambar keadaan sebenar Iran. Nampak macam teruk sangat penduduk negara kita yang mengutuk keadaan negara Iran. Benarkah begitu? Atau adakah ini cuma pandangan minoriti?
“Ramai orang berpandangan stereotaip tentang lelaki dan perempuan Iran akibat tulisan media arus perdana. Projek ini adalah untuk membuktikan ia tidak benar. Ini adalah potret sebenar Iran”, jawabnya kepada Jordan G. Teicher melalui email. Projek yang dimaksudkan ialah projek oleh LensCulture. Buat masa ini, laman projek beliau di LensCulture tidak dapat diakses.

Mari kita lihat gambar-gambar potret yang diambil beliau. Biar anda sendiri yang menafsirnya.

“Bapa saya seorang penjual permaidani. Dia sangat kelakar dan suka buat lawak” – Arezoo

“Bapa saya pekerja pejabat. Dia seorang yang sangat baik. Saya tiada apa-apa lagi mahu tambah” – Fatemeh

“Sebagai seorang bekas tentera yang sudah bersara, ramai orang ingat ayah terlalu mengambil berat tentang saya. Sebenarnya tidak, dia adalah penyokong kuat saya” – Katayoon

“Bapa saya seorang kerani dan pustakawan di masjid. Ramai orang sangka dia seorang yang sangat tegas dan tidak beri kebebasan pada saya. Itu tanggapan yang salah! Dia pernah beri saya kebenaran untuk pergi ke pesta buku antarabangsa bersama kawan-kawan pada umur 15 tahun” – Fatemeh

“Ayah seorang ‘businessman’. Dia ada sifat tegas dan degil yang tersendiri. Kena ada cara dan perlu tahu bagaimana mahu menghadapi dia” – Shadi

“Ayah saya tidak bekerja. Saya tidak tahu mahu cakap apa. Benar-benar tidak tahu mahu cakap apa lagi” – Zahra

“Bapa saya kerja di ladang. Dia bekerja keras untuk keluarga” – Zahra

“Ayah saya seorang veteran perang. Saya harap dia gembira semula macam dulu-dulu. Apa-apapun, dia tetap hero di hati saya” – Mahsa

“Ayah adalah seorang pengurus projek. Semasa muda, dia belajar di Eropah. Oleh sebab itu, dia banyak beri kebebasan pada kami untuk mengamalkan cara hidup Barat dalam kehidupan seharian kami” – Shima & Lina

Remaja Iran Yang Bermewah-mewahan

Bukan setakat itu, hasil kajian kami mendapati bahawa terdapat banyak lagi remaja Iran yang hidup dengan gaya hidup bermewah-mewahan. Lihat sahaja Instagram Rich Kids Of Tehran sebagai bukti. Portal news.com.au juga membawakan berita yang sama tentang remaja Iran yang terlalu menunjukkan kekayaan.
Nah, apa pendapat anda?

[infobox]

Nafise Motlaq berasal dari Iran. Beliau ialah seorang jurugambar dokumentari dan pensyarah kanan kewartawanan di Universiti Putra Malaysia. Beliau pernah bekerja untuk akhbar-akhbar di Iran sebelum berpindah ke Malaysia pada tahun 2004 untuk melanjutkan pelajaran peringkat PhD dalam jurusan Komunikasi Massa. Setakat ini gambar-gambar beliau telah banyak diterbitkan pelbagai media dan dipamerkan di beberapa pameran berkumpulan di Iran dan luar negara. Buku foto pertama beliau yang berjudul “A Given Path” telah diterbitkan di Malaysia pada tahun 2010 dan telah dipilih sebagai antara 50 judul terbaik dalam tuntutan hak-hak antarabangsa (international rights). Kepentingan utama beliau dalam fotografi adalah isu-isu wanita, dialog antara agama dan hak asasi manusia.
Web: www.nafisemotlaq.com
[/infobox]


PT3 Dimansuhkan, KPM Laksanakan Pentaksiran Berasaskan Sekolah

Seperti sedia maklum, mulai tahun 2022, Pentaksiran Tingkatan Tiga (PT3) secara rasminya dimansuhkan. Perkara itu disahkan oleh Menteri Kanan Pendidikan, Datuk Dr. Radzi Jidin semalam.
Berikutan pembatalan PT3, KPM akan memperkasakan Pentaksiran Berasaskan Sekolah melibatkan PBD, PAJSK dan PPsi. Dengan ini, tahap penguasaan dan prestasi murid diukur melalui pentaksiran secara formatif dan sumatif mengikut tahun dan tingkatan.

Baca juga: Mulai Tahun Ini Tiada PT3, Dimansuhkan- KPM
KPM LAKSANAKAN PENTAKSIRAN BERASASKAN SEKOLAH
Ini melibatkan murid sekolah rendah tahun 4, 5 dan 6 serta murid sekolah menengah tingkatan 1, 2 dan 3.
Berikut saya kongsikan infografik penambahbaikan PBD dan pelaporan sesi akademik.

Pelaporan akhir sesi akedemik menggunakan format baharu akan dilaksanakan pada sesi akedemik 2022/2023 dan pelaporan pertengahan sesi akademik menggunakan format baharu akan mula dilaksanakan pada sesi akedemik 2023/2024.
Sumber: Facebook Dr Radzi Jidin


5 Sebab Penting Untuk Perempuan Ada BFF Selepas Berkahwin

“Sejak ada anak kecik ni, jarang betul dapat jumpa dengan kawan. Rasa macam tak ada masa je…”
Kebanyakan wanita mesti pernah melalui satu fasa di mana mereka berasa begitu ‘sunyi’ selepas berkahwin, lebih-lebih lagi bagi yang baru ada anak. Semuanya tak menang tangan. Kawan-kawan pun sekadar ‘berjumpa’ dalam Facebook saja.

Mulanya kita anggap fasa ini sementara. “Alah, tak apalah tunggu anak besar sikit. Tak sampai hati pula nak ke mana-mana kalau tak bawa anak…” Tapi hakikatnya kita tak sedar masa berlalu dengan begitu pantas. Sampai satu saat, kita pula rasa kekok nak hubungi kawan-kawan lama.
Oleh sebab itu, ini 5 sebab kenapa wanita patut cuba mengekalkan persahabatan dengan BFF anda walaupun selepas berkahwin.

5 Sebab Penting Untuk Perempuan Ada BFF, Walaupun Lepas Kahwin
1. Mengurangkan Stres
Sejak berkahwin dan bergelar ibu, kebanyakan masa kita hanyalah bergelumang dengan kerja rumah dan anak-anak. Bagi yang bekerja, ada juga kawan di tempat kerja. Tapi, masa untuk bersosial sangat terhad. Setiap hari punch card tepat masa terus balik. Maklumlah, nak pergi ambil anak di pusat jagaan pula.

Bagi yang surirumah, jangan cakaplah. Memang sepanjang hari di rumah. Kalau ada kawan pun dengan jiran-jiran. Keluar pun sekadar beli barang dapur dan ambil anak sekolah.
Semakin hari, minda kita boleh menjadi stres walaupun disebabkan perkara yang kecil; contohnya – “Nak masak apa hari ni?” Bila anak mengamuk pun, kita boleh jadi moody seharian. Sesekali kalau berjumpa atau berbual dengan kawan, dapat jugalah melepaskan rasa stres yang melanda.
Foto Kredit: vix.com
2. Menyumbang Kepada Kesihatan Mental & Fizikal
Kajian menunjukkan bahawa wanita amat memerlukan sokongan sosial ketika dilanda masalah. Walaupun kita rasa kita boleh bertahan dan ‘survive’, tapi sebenarnya tindakan sedemikian boleh menjejaskan kesihatan mental dan fizikal kita.
Sebab itulah seorang perempuan perlukan seseorang untuk mendengar masalah mereka, atau setidaknya seseorang untuk bercerita dengan mereka – berbeza daripada lelaki.
Selain itu, penyelidik juga mendapati wanita yang didiagnos dengan kanser payudara dan hidup ‘terasing’ lebih berisiko untuk meninggal dunia berbanding mereka yang dikelilingi kawan rapat.

3. Bukan Semua Hal Boleh Cerita Pada Suami
“Buat apa nak ada kawan lagi… Suami kan ada?”
Tak dinafikan, seorang suami boleh menjadi teman setia kita di waktu senang dan susah. Merekalah yang kita percaya dan mereka juga yang wajib taat. Tapi, bukan semua benda kita boleh nak cerita dekat suami – terutamanya berkaitan hal kewanitaan kan?
Masa mereka pun terhad, sebab itulah pentingnya ada BFF!
http://www.shape.com.sg/
4. ‘Me Time’ Lebih Berkualiti
Tahu tak betapa tertekannya kalau seseorang perempuan tak mempunyai kehidupan sosial selain perbualan dengan anak-anak kecil yang belum dapat memahami mereka? Itulah pentingnya ‘me time’ bagi wanita, terutamanya yang jarang dapat berenggang dengan anak-anak dan sentiasa berada di rumah.
Tapi kalau nak keluar sendirian mungkin ada yang kurang konfiden atau rasa kurang bersemangat. Jadi dengan meluangkan sedikit masa bersendirian atau bersama teman-teman sebaya dapatlah kita release stres.
‘Me time’ ini ibarat terapi dan kita tentu akan berasa lebih gembira apabila bertemu anak-anak. Percayalah, baru keluar 1 jam pun dah rasa rindu dengan suami dan anak-anak. Tak adalah rasa nak ‘menyinga’ aja!

5. Ia Mengingatkan Tentang Keistimewaan Diri Kita
Bila dapat berborak dengan kawan-kawan, kita dapat rasakan bahawa kita lebih ‘hidup’, kita ada ‘self worth’, dan tidak lagi bersendirian. Kawan-kawan dapat memperkayakan pengalaman hidup kita. Mereka buat kita rasa disayangi, mereka dapat membuat kita berasa istimewa.
Aura positif ini pasti akan lebih bermakna kerana ia akan ‘dipindahkan’ pula kepada suami dan anak-anak di rumah. Maklumlah, bila ibu gembira, satu rumah tentu lebih ceria.

Pilih Kawan Yang Positif
Memang beruntunglah siapa yang masih lagi bersahabat dengan BFF mereka sejak sebelum berkahwin dan selepas berkahwin.
Tapi kita pun faham sesetengah orang mungkin susah nak kekalkan hubungan dengan kawan-kawan disebabkan faktor jarak, kerja, masalah keluarga, dan sebagainya. Namun begitu, ada banyak cara untuk kita memiliki kawan baru. Sekarang pun dah ada banyak support group yang boleh kita sertai.
Apapun, pilihlah kawan yang dapat memberi kesan positif pada hidup kita. Kita pun kenalah jadi seorang kawan yang baik. Semoga persahabatan yang terjalin saling memanfaatkan dan mendekatkan diri kita pada Tuhan.


Penting! Anda Perlu Tahu Tips Dan Langkah Selamat Sebelum Menggunakan Dapur Kaca

Penggunaan dapur memasak di rumah telah mengalami satu evolusi dimana kebanyakkan rumah telah menggunakan dapur memasak kaca dari dapur memasak yang biasa. Kelebihan dapur berkaca ini adalah ia akan menjadikan hiasan dalaman dapur menjadi lebih elegan dan kelihatan rapi. Namun, sebelum melengkapkan interior dapur dengan dapur berkaca ini, anda perlu juga tahu mengenai langkah-langkah keselamatan yang perlu diterapkan semasa menggunakan dapur masak berkaca. Ada 6 langkah keselamatan yang anda perlu tahu, inilah dia!
TIPS GUNA DAPUR KACA
http://www.diynetwork.com/

Kebelakangan ini ada beberapa kes dapur kaca atau glass stove meletup ketika digunakan. Saya ingin menasihatkan rakan pengguna agar menggunakan peralatan ini dengan betul. Harus diketahui bahawa glass stove sebenarnya bukan kegunaan lasak. Ia lebih kepada ‘perhiasan’ atau kegunaan dapur kering aka dry kitchen.
6 LANGKAH SELAMAT
www.thespruce.com

1. Maksimum penggunaan hanya 2 jam
2. Tidak digunakan pada suhu maksimum tinggi.
3. Tidak sesekali mengelap atau membersihkan dapur ini menggunakan kain basah ketika ia masih panas. Ia akan menyebabkan gelas yang panas retak seribu apabila menerima suhu rendah dari kain basah.
4. Jika anda melihat dapur kaca anda mengalami retak seribu. Cuba hadkan atau hentikan penggunaan bagi menggelakkan kejadian dapuŕ meletup.

www.consumeraffairs.com
5.Buka ruang bawah dapur untuk pengaliran udara panas agar tidak memberi tekanan kepada dapur ini.
6. Selepas memasak, usah tinggalkan periuk / kuali atas tungku dapur ini. Beban yang berat memberi tekanan keatas bahagian kerangka kaca. Ia mengakibatkan bahan lebih cepat reput/retak/rosak.
* Nota tambahan
Merujuk kepada beberapa komen / info dan pendapat yang diberikan. Ada juga yang mengatakan bahawa info dan tips ini sekadar mitos.
Belilah jenis ‘Tempered Glass’
dealsheaven.in
Pendapat itu juga benar. Kaca temperd mempunyai kekuatan 4 sampai 5 kali lebih baik terhadap benturan, tekanan, maupun perubahan suhu ekstrim dibandingkan kaca biasa dengan ketebalan sama. Kaca tempered juga diklasifikasikan sebagai kaca ‘selamat’ dan ketika pecah akan berubah menjadi pecahan-pecahan kecil (sebesar ibu jari tangan) yang tidak tajam, sehingga mengurangi risiko terjadinya cedera serius.
wholesaler.alibaba.com
Yakni dalam erti kata lain -> asal kaca. Tetap boleh pecah.Mudahkan segalanya. Selain faktor produk. Jenama. Harus juga faham cara menggunakan. Ada juga yang membeli jenama ‘cap ayam’ tapi tahan walau sudah lebih 10 tahun menggunakannya. Bahkan ada pula yang membeli jenama terkenal dengan jaminan tukar ganti dalam tempoh tertentu meletup walhal baru digunakan kurang 2 tahun.
Justeru apa yang penting menjaga dan berhati-hati sentiasa waktu menggunakan semua alatan yang berisiko. Malang tidak berbau dan tidak memilih sesiapa.
http://www.lynchburgparksandrec.com/
* Masak tu masak juga, jadi, kita haruslah menajdi bijak ketika memilih jenis-jenis dapur untuk keselamatan ketika memasak ya!
Sumber : Ummi Yahaya


Penting! Ibubapa Perlu Ubah Taktik ‘Tipu’ Anak Untuk Didik Mereka

Pernah dengar tak orang cakap ‘ anak ibarat kain putih dan ibu bapa yang mencorakkanya’? Perumpamaan ini telah digunapakai ramai orang dan ternyata maksud yang tersirat adalah mudah difahami. Ibu bapa kena sedar bahawa setiap perlakuan yang kita lakukan akan memberi kesan kepada anak-anak. Macam mana tu? Contohnya, kalau si ayah merokok di depan anak, tidakkah anda terfikir bahawa dalam jangka masa yang panjang, anak-anak akan terikut dengan perlakuan sedemikian? Oleh itu, anak-anak akan mempersoalkan segala perlakuan kita kerana mereka ingin tahu kenapa kita melakukan sesuatu perkara tersebut. Kata orang, kalau baik didikan yang diberi, maka jadi baiklah anak tersebut. Betul tak?
orthtexaskids.com

MENUAI APA YANG DISEMAI
Anak kecil itu meronta-ronta tidak mahu disuapkan ubat. Dikuncinya bibir serapat-rapatnya sambil menggeleng-gelengkan kepalanya.
“Sedap ni sedap. Ini bukan ubat. Ini air. Tengok warna merah. Ini air merah. Sedap.” kata si ibu.

Anak yang meronta-ronta tadi kelihatan lebih tenang mendengar kata-kata ibu. Dia membuka mulutnya perlahan-lahan dan membiarkan ibu menekan picagari yang berisi ‘air merah’ ke dalam mulut anak kecil itu. Apabila ‘air merah’ yang dikatakan ibu ‘sedap’ itu mencuit deria rasanya, anak kecil terus memuntahkan apa yang masuk ke dalam mulutnya sambil anak meraung teresak-esak.

www.sciencenewsforstudents.org
Dia tertipu dengan tipu daya si ibu yang berniat baik hendak menyembuhkan anak. Tidak ada ibu yang tidak sayangkan anaknya dan sentiasa inginkan yang terbaik untuk anaknya. Anak belajar.
Petang itu ‘mood’ ayah sangat baik. Dia membawa isteri dan anak-anak makan angin kerana sudah lama rasanya mereka tidak berjalan-jalan sekeluarga. Ayah terlalu sibuk dengan ‘deadline’ sebelum ini. Alhamdulillah segala urusannya sudah selesai buat masa ini. Kereta ayah meluncur laju di atas jalan raya. Lampu isyarat sudah bertukar merah tetapi ayah terus memandu membelah lampu merah.
“Ayah, lampu merah tadi. Kenapa ayah ‘drive’ terus?” tanya anak pelik. Setahu anak lampu merah perlu berhenti. Itu yang diajar ayah kepada anak ketika memperkenalkan warna-warna dulu.
www.shutterstock.com
Jawab ayah “Tak pe, lampu sebelah sana belum hijau. Lagipun ayah tahu tak ada kamera atau polis kat situ. Diorang tak nampak.”
Anak belajar. Anak menghulurkan sekeping kertas kepada ayah dan ibu yang sedang bersantai di hadapan TV.
“Ayah, ibu, cikgu kasi surat ini. Cikgu cakap hujung minggu depan ada perjumpaan dengan ibubapa.” Terang anak.
“Alaa…malaslah ayah nak pergi. Cakap pada cikgu ayah ‘outstation’. Senang sikit.” Cadang ayah.
“Ha’ah ibu pun letihla hujung minggu nak ke sekolah kamu. Cakap dengan cikgu ibu ada kerja ya. Tak boleh hadir jugak.” Alasan ibu.
http://beingmumma.in/
Anak belajar
Kita tidak pernah ajar anak berbohong tetapi secara tidak sedar anak mungkin belajar berbohong daripada kita sejak dia masih merangkak lagi. Apabila anak berbohong dan terus berbohong dan kita buntu sama ada untuk memarahinya, memukulnya, merotannya, cili mulutnya atau hukumnya, cuba fikir kembali adakah kita pernah berbohong kepada anak tanpa kita sedari? Itulah yang pertama harus kita lakukan.
http://www.babycouture.in/
Imam Abu Dawud telah meriwayatkan hadith dari Abdullah bin ‘Amir, dia berkata: “Pada suatu hari ketika Rasulullah SAW duduk di tengah-tengah kami, (tiba-tiba) ibuku memanggilku dengan mengatakan: ‘Hai kemari, aku akan beri kamu sesuatu!’
Rasulullah SAW mengatakan kepada ibuku: ‘Apa yang akan kamu berikan kepadanya?’ Ibuku menjawab: ‘Kurma.’
Lalu Rasulullah SAW bersabda:
“Ketahuilah, seandainya kamu tidak memberinya sesuatu maka ditulis bagimu kedustaan.”
 (HR. Abu Dawud bab At-Tasydid fil Kadzib no. 498, lihat Ash-Shahihah no. 748)
Kita perlu belajar.
Artikel ini adalah hasil penulisan dari Puan Noor Afidah Abu Bakar, Certified Positive Parenting Educator (Parent Practice UK) di laman Facebooknya.
Sumber: Parent Connect


Penting Jaga Hubungan Keluarga! Cara Yang Anda Boleh Cuba Untuk Hargai Mereka!

Keluarga adalah antara insan yang terpenting dalam kehidupan. Kehilangan mereka nyata memberikan perasaan kecewa kepada sesiapa sahaja. Cuba anda bayangkan leteran ibu yang menemani hari-hari anda hilang dengan begitu sahaja. Confirm sentap jiwa kecil kita ni.

Bila kena marah dan tegur oleh ayah, kita pula kita yang merajuk. Lepas tu kita buat provokasi tak nak makan tunggu mak dan ayah pujuk la kononnya. Last-last pujuk diri sendiri jugak. Tambah kacau bilau hidup bila ada adik- beradik… Ye la! Bergaduh, bergusti semua la kiranya.  Tapi mereka la  teman bergelak ketawa dan sedih sama-sama bila kena marah.
Kenangan Abadi Sentiasa Di Sisi!

Sempena sambutan Tahun Baru Cina yang akan tiba ni apa kata kita sama-sama abadikan potret satu keluarga. Dengan adanya gambar tu nanti boleh la kita jadikan teman. Itulah kenangan yang akan sentiasa berada di sisi bila nanti ada yang dah jauh merantau ke tempat lain kan?

Join Contest Jom!

Tambah menarik, foto dan video yang anda rakamkan sebagai momen indah tu mungkin anda berpeluang untuk menang hadiah eksklusif dari Vivo tau! Contest ni bakal berakhir pada 26 Februari nanti… Jadi jom cepat-cepat join! Mana tahu gambar anda dan keluarga yang terpilih.
Caranya mudah je. Hanya ambil gambar anda bersama keluarga dengan menggunakan Vivo V7 series lepas tu upload gambar keluarga anda di ruangan komen Facebook“Vivo Family Potrait” beserta dengan hashtag #vivoMalaysia #vivoxCNY2018 #LunarNewYear2018. Paling penting jangan lupa share video pendek anda dan keluarga di wall FB anda dengan hashtag yang sama.
Vivo V7 Series Rakam Saat Bahagia!

Kalau anda nak tahu Vivo V7 series ni bukan calang-calang smartphone. Saiz skrinnya yang besar membolehkan gambar selfie anda sempurna tanpa ada ahli keluarga yang out of frame walaupun ahli keluarga anda ramai. Hehehe… Bila guna landscape setting lagi la cantik gambar anda tambah-tambah bila guna up-close panorama efek. Terbaik hasilnya!

Menyentuh perasaan betul video dekat atas ni! Banyak pengajarannya. Setiap gambar serta video keluarga ada nilai estetika dan sentimental tau! Ini kerana gambar dan video yang dirakam itu akan selalu kekal sehingga zaman-berzaman bahkan mungkin boleh bagi cucu cicit tengok nanti. Jadi jom dapatkan Vivo V7 series sekarang jugak bagi mengabadikan kenangan bersama keluarga tersayang. Keluarga bahagia la katakan!